
מועצה אזורית חוף הכרמל>
<היו"ר ניסן סלומינסקי:>
צהריים טובים. אני מתכבד לפתוח את ישיבת ועדת החוקה, חוק ומשפט. אנחנו דנים בצווי עיריות. באיזה צו נתחיל? 

<אפרת חקק:>
נתחיל בצו של קריית ביאליק. הנציגים של קריית ביאליק כאן? 


משרד הפנים, אתם רוצים להציג את הצווים? 

<נאוה אושר:>
אני ממשרד הפנים. קריית ביאליק מבקשת לקבוע חלק מההוראות בחוקי העזר שלה כעבירות קנס. בין החוקים האלה: הסדרת גדר חיה (שילוט), שמות לרחובות ולוחיות מספר בבניינים, פתיחת בתי עסק וסגירתם, פינוי חפצים מיושנים, צעצועים מסוכנים, חוק עזר לדוגמה לעיריות (שווקים), מניעת מפגעים ושמירת הסדר והניקיון. התהליך של הקביעה הזאת היא לאפשר להם לאכוף את העבירות האלה באמצעות צווי עבירות קנס שלאחר התיקון שנעשה לחוק סדר הדין הפלילי ברירת המחדל תהיה ברירת משפט. 

<היו"ר ניסן סלומינסקי:>
להפוך את הסדר.

<נאוה אושר:>
כן. כדי שהם יוכלו להטיל קנס, ורק אם מי שהוטל עליו הקנס יבקש להישפט אז הוא יישפט, ולא אם הוא לא ישלם את הקנס תוך כך וכך ימים. 

<היו"ר ניסן סלומינסקי:>
אבל מה זה העבירות האלה? למה הכוונה בשילוט רחוב? 

<ענת פרץ:>
אני היועצת המשפטית של עיריית קריית ביאליק. זה שילוט בעסקים. אתה פשוט מיזגת שני חוקי עזר. 
<היו"ר ניסן סלומינסקי:>
מי זה ראש העיר שלכם? 

<ענת פרץ:>
אלי דוקורסקי. 

<היו"ר ניסן סלומינסקי:>
מסרי לו דרישת שלום. 

מי יציג על מה מדובר? משרד הפנים או קריית ביאליק? את תציגי על מה מדובר על כל אחד ואחד?

<נאוה אושר:>
כן. הסדרת גדר חיה זה אומר שהם לא רוצים שיקרה מצב שתהיה צמחייה פרועה שלא ניתן יהיה לשלוט עליה. אז זה בעצם קובע הוראות לעניין הזה.

<היו"ר ניסן סלומינסקי:>
זה אומר שמי שלא מיישר את הגדר החיה שלו יהיה לו קנס? 

<נאוה אושר:>
כן. 

<אפרת חקק:>
אם היא מפריעה לתנועה. 

<יפעת רווה:>
אנשים הולכים ברחוב וזה נכנס להם לעיניים. 

<נאוה אושר:>
אני אקריא לך את הסעיף: "בעל קרקע חייב לגזום בתחום קרקעו גדר חיה אם היא מפריעה לתנועה בדרך הגובלת אותה". 

<היו"ר ניסן סלומינסקי:>
כלומר שהיא יוצאת מחוץ לחצר שלו, כי כל מה שבתוך התחום שלו - אז מה אתה עושה בחצרי, מה שנקרא. לפי ההלכה, מי שנכנס לתוך החצר הוא האשם ולא בעל החצר. מדובר כאן שהנוף יוצא החוצה לרחוב ומפריע לאנשים. 
<נאוה אושר:>
כתוב: "מפריעה לתנועה בדרך הגובלת אותה". זאת אומרת כמו שאמרת, גם אם זה נמצא בתוך החצר הפרטית, אבל זה יוצא זה בעצם מפריע לעוברים והשבים. 

<היו"ר ניסן סלומינסקי:>
מדובר שזה אצלו בחצר הפרטית, כלומר שזה שלו, וזה יוצא. 


תנועה זה יכול להיות תנועה רגלית? 

<נאוה אושר:>
בהחלט. 

<היו"ר ניסן סלומינסקי:>
אתם נתקלים בתופעה הזאת? בעיקר מדובר בבתים פרטיים? 

<ענת פרץ:>
גם בחצרות של בתים משותפים אתה רואה תופעה כזאת, אבל לרוב זה בבתים פרטיים. אני אגיד לך אפילו שלצערנו הרב, היה לנו תיק נזיקין שתבעו את העירייה של תושב שלא גזם את הגדר החיה, ולנו הייתה האחריות לדרוש ממנו להסיר את המפגע. 

<היו"ר ניסן סלומינסקי:>
"בעל קרקע" זה הגדרה נכונה? אנשים הם בעלי קרקע? 

<ענת פרץ:>
בעל הקרקע בחוק העזר זה גם מחזיק וגם בעל הנכס. 

<אפרת חקק:>
כן, יש הגדרה. "אדם המקבל או זכאי לקבל לרבות שוכר או שוכר משנה לתקופה של למעלה משלוש שנים".

<היו"ר ניסן סלומינסקי:>
זה נקרא שהוא שוכר קרקע? בדרך כלל היום הקרקע היא בחכירה, נכון? המדינה כמעט לא מוכרת. היא עושה לפעמים היוון אחרי 49 שנים, אבל בדרך כלל היא לא מוכרת. 

<ענת פרץ:>
קרקע של המנהל זה אכן חכירה, אבל יש גם בעלויות פרטיות. 

<היו"ר ניסן סלומינסקי:>
כן, אבל זה כולל גם - - -

<ענת פרץ:>
כאן מדובר גם על השכרת נכס, זאת אומרת מחזיק של נכס. נניח אם אני בעלת הנכס, והשכרתי לך את הנכס, אז האחריות נופלת עליך - - -

<היו"ר ניסן סלומינסקי:>
נכס זה משהו אחר, וקרקע זה משהו אחר. כי כתוב: "בעל קרקע". שלא יהיה מצב שהוא יגיד שהוא לא בעל הקרקע, אלא בסך הכול חוכר את הקרקע. נכס זה משהו אחר. לאדם הבית הוא שלו, אבל הקרקע לא תמיד. השאלה אם יהיה מישהו שלא יגזום, ובסוף יגיד שהוא לא בעל הקרקע. 

<נאוה אושר:>
קודם כול זה באמת חוק עזר מ-58' אז יכול להיות שההגדרות השתנו קצת והתחדדו. בכל אופן בחוק העזר הזה אין הגדרה לקרקע, ואין שימוש במילה "נכס". כך שיש רק הגדרה לבעל קרקע. ההגדרה פה היא מאוד רחבה. יש אפילו שיטענו שהיא רחבה מדי. כך שהחשש שמישהו יוכל להתחמק הוא לא גבוה. כמו שנאמר פה בהגדרה: "אדם המקבל או הזכאי לקבל הכנסה כלשהי". כך שזה יחול גם על החוכר. 

<היו"ר ניסן סלומינסקי:>
מה פירוש "הכנסה כלשהי"? 

<אפרת חקק:>
אילו הקרקע הייתה נותנת הכנסה. 

<נאוה אושר:>
אם למשל הוא מוכר את הקרקע. 

<היו"ר ניסן סלומינסקי:>
איך אני יכול? אם נניח קיבלתי בחכירה ממנהל מקרקעי ישראל קרקע אני לא יכול למכור. 

<נאוה אושר:>
למה לא? 

<היו"ר ניסן סלומינסקי:>
את הקרקע? אני לא יכול למכור את הקרקע. אני יכול למכור את הבית, אבל לא את הקרקע. 

<נאוה אושר:>
נכון. זה באמת בגלל השנה של החוק, כנראה. הכוונה פה היא לנכס. 

<היו"ר ניסן סלומינסקי:>
תבדקו את ההגדרה כך שלא תיתן פתחון פה. 

<ענת פרץ:>
צריך לעשות הבהרה. 

<נאוה אושר:>
אפשר אולי להוסיף לעניין הקרקע גם נכס? 

<אפרת חקק:>
לא. אנחנו לא יכולים להוסיף על חוק העזר. אני מזכירה לכם שאנחנו לא יכולים עכשיו לעשות תיקון. אנחנו יכולים לצמצם לצורך האכיפה המעין מנהלית פה, אבל אנחנו לא יכולים להבהיר משהו שאולי כן ואולי לא עולה - - -
<היו"ר ניסן סלומינסקי:>
אתם רק תבדקו דרכך. 

<ענת פרץ:>
רשמנו לעשות תיקון של חוק העזר בעניין הגדרת בעל קרקע. 

<היו"ר ניסן סלומינסקי:>
מה זה הדבר השני? 

<נאוה אושר:>
החוק הבא הוא חוק של שילוט. המטרה של חוק שילוט היא לדאוג למראה של הרשות, לסדר שלה – שלא כל אחד יתלה שלט, ובעצם אין פיקוח. לכן מי שמעוניין לתלות שלט או מודעה צריך לקבל רישיון לכך, והוא משלם אגרה כי הוא מקבל שירות. 
<היו"ר ניסן סלומינסקי:>
אמת. 

<נאוה אושר:>
בעצם חוק העזר לשילוט מסדיר בדיוק את הנושא הזה: "לא יתלה שילוט ללא קבלת רישיון", שהוא צריך לפעול לפי תנאי הרישיון. 

<היו"ר ניסן סלומינסקי:>
ענת, עד היום לא היה לכם חוק על שילוט? 

<ענת פרץ:>
חוק העזר לשילוט נכנס לתוקף ב-2007. צו העיריות שלנו הוא צו מאוד ישן ולא היה בפנים. 

<היו"ר ניסן סלומינסקי:>
את רוצה להגיד לי שלא קיבלתם שום הכנסות מזה? 

<ענת פרץ:>
לא. יש הבדל בין אגרת שילוט לבין קנסות בגין הצבת שילוט ללא רישיון או בניגוד לחוק העזר. קנסות לא קיבלנו, אגרת רישיון קיבלנו. החוק מאושר. חוק העזר הוא חוק קיים. אבל קנסות אף פעם לא נתנו בנוגע לחוק העזר הספציפי. 

<היו"ר ניסן סלומינסקי:>
אז כל מי שרצה יכול היה לשים שלט, ואתם לא יכולתם לעשות לו כלום. 

<ענת פרץ:>
לא, יכולנו להגיש כתבי אישום. זה כן עשינו. אבל קנסות שזה יותר מענה מידי ואקט של אזהרה – לא הייתה לנו האופציה הזאת. 

<היו"ר ניסן סלומינסקי:>
זאת אומרת כל מי שרוצה שלט צריך לקבל גם אישור שיענה, לדעתכם, גם על הבטיחות ועל כל הדברים האחרים. 

<ענת פרץ:>
כן. 

<היו"ר ניסן סלומינסקי:>
יש כאן לפי גדלים. 

<ענת פרץ:>
בתוספת יש גם תעריפים לכל שלט: לסוג של שלט, למטר מרובע, לא למטר מרובע. 

<היו"ר ניסן סלומינסקי:>
מואר או לא מואר זה הסעיף הבא בטח. 

<ענת פרץ:>
כן, שלט אלקטרוני, על לוחות מודעות. התוספת היא מאוד ארוכה. יש כן בבית העסק, לא בבית העסק. נניח שלט שמפרסם עסק ולא נמצא מעל העסק אז יש לו תעריף אחר. גם פרסום חוצות. 

<היו"ר ניסן סלומינסקי:>
הנוסח של השילוט, גם אתם מאשרים? 

<ענת פרץ:>
כן. 

<היו"ר ניסן סלומינסקי:>
כלומר יכול להיות שילוט פוגעני. 

<ענת פרץ:>
לגמרי. 

<היו"ר ניסן סלומינסקי:>
זה כל שנה? 

<ענת פרץ:>
כל שנה זה רישיון חדש. כל שנה הם צריכים לשלם אגרת שילוט חדשה. 

<היו"ר ניסן סלומינסקי:>
נאוה, בכל הרשויות זה תמיד לשנה? כל שנה משלמים מחדש? 

<נאוה אושר:>
כן, בדרך כלל.

<היו"ר ניסן סלומינסקי:>
צריכים לרוץ. אין דרך לעשות את זה כך שישלמו ל-3 או ל-5 שנים? כלומר שלא יצריכו את האזרח, אלא אם כן הוא אומר שזה לשנה? אבל אם זה שלטים קבועים אז חבל להריץ אדם כל הזמן. 

<נאוה אושר:>
אני יכולה להגיד לך שיש הוראה לעניין חידוש רישיון. אני לא זוכרת כרגע מה היא קובעת. אני יכולה לבדוק. זה באמת הליך קצר יותר. לעניין שנתיים מראש יש פה שני דברים: יכול להיות שהרשות לא יכולה לצפות מראש, ויכול להיות שהיא רוצה יותר שליטה. נבחן את זה. אבל אני יכולה להגיד לך ששנה זה מקובל. 

<היו"ר ניסן סלומינסקי:>
זה אני יודע, אבל זה מריץ את האזרח כל שנה. 

<נאוה אושר:>
אנחנו נבדוק את זה. אני יכולה להגיד לך שיש תהליך של חידוש רישיון. אני לא זוכרת מה הוא קובע. יכול להיות שהוא נותן מענה למה שאתה אומר. 

<ענת פרץ:>
אם יורשה לי, בשביל להשקיט בפועל את המצפון – התושבים בכל הרשויות לא מגיעים אלינו כל שנה. אנחנו שולחים חברה שעושה סקר כל שנה, וכשהם מקבלים את הארנונה השנתית הם גם מקבלים דרישה לתשלום אגרת שילוט. אז אנחנו קצת חוסכים להם את הטרטור. אז למעשה אם אין שינוי בגודל של השלט אז הוא למעשה משלם כמו את הארנונה השנתית גם את אגרת השילוט בפועל. כי בדיוק בגלל מה שאמרת אנשים פשוט לא היו מגיעים וגם הייתה פרצה שכל אחד היה שם שלט מתי שהוא רוצה, איפה שהוא רוצה, איך שהוא רוצה. אז ברוב הרשויות בארץ נעשה סקר. 
<היו"ר ניסן סלומינסקי:>
כמו שאתם שולחים ארנונה ומים אז אתם שולחים שילוט. 

<ענת פרץ:>
כן. אם יש שינוי אז בא בן אדם ורושמים לו שם שיש לו אפשרות לערער על גודל השלט. 

<היו"ר ניסן סלומינסקי:>
ויש לכם פיקוח אם אנשים שמים שלטים בלי אישור? 

<ענת פרץ:>
כן, בטח. זה הסקר. אנחנו יודעים מה היה בשנה הקודמת ומה יש עכשיו, ואז אתה רואה את הדלתא. מעבר לזה יש גם פקח ייעודי לתחום הזה שבוחן גם את הגדלים וגם את הפוגענות של השלט. בפרקטיקה מצאנו מענה למה ששאלת. 

<היו"ר ניסן סלומינסקי:>
נאוה, העלויות הן ארציות או כל רשות קובעת לעצמה את הסכום שהיא רוצה? 

<נאוה אושר:>
כל רשות. 

<היו"ר ניסן סלומינסקי:>
יש פיקוח על זה? נניח, אם קריית ביאליק תחליט שעל שלט מסוים צריך לשלם 500 שקל כשבמקום אחר זה 20 שקל. זה יכול להיות? 

<נאוה אושר:>
כל חוק עוזר עובר את משרד הפנים. יש לנו סמכות אי עיכוב. זה קודם כול עובר את המחלקה הכלכלית אצלנו שהיא בעיקר עושה את הבדיקה הזאת לעניין סבירות גובה האגרה. ממה שאני יודעת לרוב הם באמת משווים לעומת רשויות אחרות; ויש גם אינהרציה של החיים – שככה וככה אושר אז זה מה שיהיה. ואז זה מגיע אלינו לבדיקה משפטית. ממה שאני ראיתי הסכומים הם סבירים ואפילו לפעמים הופתעתי. ראיתי שהם אפילו סבירים מאוד. כך שדווקא בנושא הזה אני לא חושבת שיש - - -

<אורי מקלב (יהדות התורה):>
אפשר לשאול שאלה על סעיף 15? 

<היו"ר ניסן סלומינסקי:>
"בעל שילוט אחראי להסרת השילוט"? 

<אורי מקלב (יהדות התורה):>
"עם תום קופת השימוש בו או עם פקיעת תוקף הרישיון לגבי השילוט או ביטולו או אם העסק שהשילוט מפרסם או האירוע שהשילוט מפרסם חלף". אדם ששילם אגרת מודעות לאירוע או למופע שהוא רוצה לעשות, והאירוע התקיים וחלף. הוא עכשיו אחראי להוריד את כל השילוט? 

<נאוה אושר:>
כן, ברור. 

<אורי מקלב (יהדות התורה):>
מה זה ברור? הוא צריך עכשיו להסיר הכול? 

<נאוה אושר:>
זאת בדיוק המטרה. 

<אורי מקלב (יהדות התורה):>
הוא קיבל 90 יום, והאירוע היה כמו כל אירוע - - -

<היו"ר ניסן סלומינסקי:>
שילוט זה גם מודעות על לוחות המודעות וכו'? הוא צריך להוריד את המודעות מלוחות המודעות? 
<אורי מקלב (יהדות התורה):>
מה זה "כן"? אני לא מבין. מה אתם מצפים ממנו? 

<ענת פרץ:>
אני אסביר, ברשותכם. אנחנו מדברים על מקרה שבא בן אדם שתחום העיסוק שלנו הוא לפרסם אירוע כזה או אחר, ומבקש מהעירייה אישור לתלות את זה על לוחות המודעות. מן הראוי שאם אתה בא לתלות אז גם תסיר. מה שקורה בהרבה מקרים זה שיש הרבה שבכלל לא מבקשים רישיון, ואז הם תולים בגני ילדים ובמקומות ציבוריים ועל גדרות וכדומה – שיש גם סעיף אחר שמטפל בזה – ובמקרה אחר מישהו שמבקש ומקבל את הרישיון צריך גם לקחת אחריות להסיר את זה כי אחרת לוח המודעות יקבל נפח של ספר; אלא אם כן אנחנו כעירייה נצטרך כל פעם לבוא ולהסיר את השילוט. 

<אורי מקלב (יהדות התורה):>
עדיין לא מובן. אדם מקבל רישיון לתלות מודעה. הוא מקבל את זה ל-10 ימים, האירוע היה לאחר 5 ימים, אז מה עכשיו, הוא יבוא ללוח המודעות וייקח מדביק או חברה שמדביקה? אני לא מבין את זה. 

<ענת פרץ:>
כל אחד מה שהוא בוחר. הוא יכול להדביק באופן אישי.

<אורי מקלב (יהדות התורה):>
מה זה משנה מתי האירוע עבר? אחרי 10 ימים הוא צריך להוריד את המודעה? 

<ענת פרץ:>

כן. אני אסביר - -

<אורי מקלב (יהדות התורה):>
את מכירה שיש לוחות מודעות שאנשים לוקחים חברה שתדביק, ואחר כך הולכים ותולשים את זה? אני לא מכיר תופעה כזאת.

<ענת פרץ:>
אני יכולה לספר לך שבקריית ביאליק יש בן אדם פרטי שמדביק מודעה, ולרוב מי שמדביק זה לא אנשים פרטיים, אלא דווקא חברות שמפרסמות פסטיבלים, סרטים ואירועים אחרים. ואז זאת חברה שמדביקה ואחר כך גם מורידה. 

<היו"ר ניסן סלומינסקי:>
היא באמת מורידה? 

<ענת פרץ:>
כן, כן. 

<אורי מקלב (יהדות התורה):>
מי מוריד, אותה חברה? אני לא מבין – חברה זאת חברה, ואם זה אדם פרטי? גם אם זה שילוט ממש אם אדם מקבל 10 ימים הוא צריך לקבל 10 ימים. אם האירוע עבר אחרי 5 ימים מה זה משנה? העניין הוא שאם זה שלט בד וקיבלת את האישור לאחר 10 ימים אתה צריך להוריד את השילוט אחרי 10 ימים. אבל בלוח מודעות צריך לעבור בכל העיר ולהוריד את כל הכמויות האלה? איך הוא יכול להוריד את זה? זה נדבק עם דבק. הוא יוריד מודעות אחרות. 

<היו"ר ניסן סלומינסקי:>
בלוח המודעות בדרך כלל מדביקים על זה עוד מודעה ועוד מודעה. קשה להאמין שכל אדם מוריד את המודעה שלו. זה לא עוזר.

<ענת פרץ:>
אני מזמינה אתכם אלינו. יש לנו לוחות מודעות מאוד דקורטיביים. 

<אורי מקלב (יהדות התורה):>
במקום להזמין אותנו אני מציע שתסבירי לנו איך אתם עושים ומה אתם עושים. 

<ענת פרץ:>
אני יודעת שאנחנו מבקשים - -

<היו"ר ניסן סלומינסקי:>
אם הדבקתם על לוח עץ, איך את מורידה את זה אחר כך? 

<ענת פרץ:>
אפשר לתלוש את זה כמו שעושים. 

<היו"ר ניסן סלומינסקי:>
אם יתלשו את יודעת מה יישאר? 

<ענת פרץ:>
נשארות חתיכות. 

<היו"ר ניסן סלומינסקי:>
זה יותר גרוע ומכוער. 

<אורי מקלב (יהדות התורה):>
ומורידים גם מודעה של מישהו אחר באותה עת. 

<ענת פרץ:>
אבל מצד שני להדביק מודעה על מועדה זה גם פוגע ברכוש ציבורי. 

<היו"ר ניסן סלומינסקי:>
לא מודעה על מודעה. אבל אני לא מבין – יש לכם לוחות מודעות. נניח אדם קיבל אישור הוא הולך להדביק? לא העירייה עושה את זה? 

<ענת פרץ:>
לא העירייה. 

<היו"ר ניסן סלומינסקי:>
איך זה יכול להיות? כל אדם הולך ומדביק? אז מחר הוא ידביק על משהו אחר או על מישהו אחר. 

<אורי מקלב (יהדות התורה):>
יש לו חוב אז יש לו קנסות. 

<ענת פרץ:>
זה בדיוק הקנס. 

<היו"ר ניסן סלומינסקי:>
אבל מי בכלל יראה שהוא הדביק על מישהו אחר? בדרך כלל ברוב הרשויות על לוחות מודעות של העירייה - -

<אורי מקלב (יהדות התורה):>
יש מכרז של מדביקים. 

<היו"ר ניסן סלומינסקי:>
אז על לוחות המודעות זה העירייה עושה. כלומר כל מי שרוצה מקבל אישור. הוא נותן את מה שהוא צריך, והעירייה מדביקה ומורידה. 

<ענת פרץ:>
אני אקח את זה לתשומת לבי. זה רעיון שלא חשבנו עליו, וזה נשמע נחמד. אצלנו אין חברה שעושה את זה. אצלנו המודעות העירוניות העירייה מדביקה –  יש לנו פקחים שעושים את זה. בשילוט פרטי אותו בן אדם או החברה שהוא שוכר. 

<היו"ר ניסן סלומינסקי:>
שוב, שילוט פרטי אני לא יודע אם עושים על לוחות מודעות או לא. השילוט הרגיל זה, נניח, שהוא מפרסם את העסק. אבל נניח מודעת אבל – כל אדם מדביק על לוחות המודעות איך שהוא רוצה, ואחר כך הוא צריך להוריד? 

<ענת פרץ:>
לצערי הרב, מודעות אבל גם מדביקים לא רק על לוחות המודעות. 

<היו"ר ניסן סלומינסקי:>
זה משהו אחר. אבל אני שואל – אם מישהו בא לרשות ואומר, אני צריך להדביק מודעת אבל או פרסום של אירוע פרטי על לוחות מודעות בשכונה מסוימת או ברובע מסוים. אז הוא משלם, ואומרים לו, עכשיו לך תדביק? 

<ענת פרץ:>
מודעות אבל הן פטורות, אז לכן הם גם לא מגיעים אלינו לבקש רישיון. בסעיף 9 יש פטור למודעות אבל אז אף אחד לא מגיע לעירייה. 

<אורי מקלב (יהדות התורה):>
אני קודם כול שואל את הייעוץ המשפטי. סעיף 15 מדבר על מודעות ועל שילוט. אני יכול להבין מאופי הניסוח ומהשוני בניסוח שאנחנו מדברים לא על מודעות, אלא על שילוט. השאלה אם השילוט כולל גם מודעות. 

<נאוה אושר:>
כן. 

<אפרת חקק:>
"שילוט" כולל גם שלט וגם מודעה. 

<אורי מקלב (יהדות התורה):>
ודאי שהרישא של הסעיף מדבר על שילוט מכיוון שהוא אומר: "אם העסק שהשילוט מפרסם חדל להתקיים".

<היו"ר ניסן סלומינסקי:>
או העסק או האירוע. זה לא חייב להיות שילוט. אם אדם עושה קונצרט חזנות שיתקיים בעוד שבועיים, אז הוא מפרסם עכשיו מודעות.

<אורי מקלב (יהדות התורה):>
ואם זה לא קונצרט? אם זה מודעות אז יש לכם זמן של תוקף המודעה? נניח אם הוא מפרסם את החנות שלו? כל זמן שהעסק קיים זה נעשה בסדר? כמה זמן אתם נותנים לתלות את המודעה? מה החוקים שלכם? איך אתם פועלים? אדם משלם אגרה ולוקח את המודעות.

<היו"ר ניסן סלומינסקי:>
אם זה שילוט אז נותנים לו שנה. 

<אורי מקלב (יהדות התורה):>
אולי נשמע את - - - משהו לא ברור לי. 

<היו"ר ניסן סלומינסקי:>
לשילוט נותנים שנה, אבל מודעות על לוחות המודעות זה סיפור נפרד לגמרי. 

<אורי מקלב (יהדות התורה):>
שלט לשנה, ואחרי זה צריך לשלם אגרה. 

<היו"ר ניסן סלומינסקי:>
כן. 

<ענת פרץ:>
האגרה היא הרישיון, והוא תקף לשנה. 

<אורי מקלב (יהדות התורה):>
אם אתם מדברים פה על מודעות אז לא מובן. 

<נאוה אושר:>
מה שאמרנו פה לעניין שנה זה יותר מתייחס לשלט ולא למודעה. מודעה זה במקרים אחרים. אני רוצה להתייחס למה שאמרת לעניין הזמן שבו צריך להסיר את השילוט. קודם כול הבעיה שקשה להסיר, ומה קורה עם הדבקה, ומה קורה אם אתה גם מסיר מודעות אחרות קיימת בין אם זה אחרי שהאירוע חלף ובין אם זה אחרי 10 ימים. לעניין השאלה של הצדקת ההסרה – כמו שנאמר פה, יש פה עניין של שמירה על חזות הישוב לשמור שלא יהיה נפח, לשמור שלא יהיו יותר מדי מודעות שכבר אין צורך בהן. כלומר פה זה באמת התכנית של הרשות. 

<אורי מקלב (יהדות התורה):>
- - - את מסתכלת על לוחות מודעות? לכן גם שאלתי האם יש זמן.

<נאוה אושר:>
- - -

<אורי מקלב (יהדות התורה):>
אני אענה לך למה שאמרת בעניין הזה. שאלתי מה הזמן. לא קיבלתי תשובה כמה זמן. 

<נאוה אושר:>
הזמן תלוי. הוא יכול לבחור. זה יכול להיות לחודש - -
<אורי מקלב (יהדות התורה):>
אבל זה לא כתוב בחוק העזר. 

<נאוה אושר:>
זה כן. זה לא כתוב בצו כי הם לא קובעים את זה כעבירה. בחוק העזר זה כן כתוב. אני יכולה להגיד לך שאנחנו חיפשנו פה לראות איך זה בחוקי עזר אחרים, וגם בתל-אביב ההוראה הזאת מופיעה. 

<היו"ר ניסן סלומינסקי:>
זה לא חוקי העזר. 

<אורי מקלב (יהדות התורה):>
אני גם שאלתי את אפרת. 

<היו"ר ניסן סלומינסקי:>
זה לא חוקי העזר. 

<נאוה אושר:>
זה הצו. 

<אורי מקלב (יהדות התורה):>
אנחנו - - - עבירת קנס. 

<נאוה אושר:>
בדיוק. החשיבות שאנחנו רואים פה זה שמירה על הרשות – על הניקיון, על החזות שלה. ההוראה הזאת מופיעה בחוקי עזר אחרים שגם נקבעו כעבירות קנס. 

<אורי מקלב (יהדות התורה):>
בהודעת פטירה מה נחשב זמן שחלף? מה זה האירוע? האירוע הוא הלוויה? האירוע הוא שבעה? 

<נאוה אושר:>
כמו שנאמר פה, מודעת פטירה פטורה מאגרה. 

<ענת פרץ:>
מצאתי מענה לשאלתך בתוספת ספציפית לעניין הדבקת מודעות. בחלק ב' בחוק העזר רשום: "בעד פרסום הודעות על גבי לוח פרסום עירוני" – שזאת הסוגיה – "תשולם אגרת פרסום לשלושת הימים הראשונים". הוא בוחר לכמה זמן לשלם. אם הוא בחר לשלם לשלושה ימים אז זה יהיה שלושה ימים; ואז אחרי שלושה ימים נגמר אותו אירוע. אם הוא שילם על ארבעה אז ארבעה. זה בהתאם למה שהוא שילם. יש כאן הטלת אחריות על התושב שבא להדביק על נכס. 
<היו"ר ניסן סלומינסקי:>
אז את אומרת שהוא המדביק. 

<ענת פרץ:>
כן. אני מסכימה שהסעיף הזה בעייתי כי הוא מכיל בחובו גם שלטים כשלט של עסק וגם מודעות. שלט של עסק זה הרבה יותר מובן לנו כי ברגע שנגמר והעסק הפסיק להתקיים אז זה הרבה יותר מובן. אבל גם מודעה – ברגע שאדם בא ושילם בעבור אותה מודעה הוא גם שילם עבור מספר ימים ספציפי, ואז צריכה להיות לו אחריות להוריד את זה. 

<היו"ר ניסן סלומינסקי:>
הדבקות זה לא עניינו של אדם פרטי. זה סיפור. תנסי להוריד הדבקה מלוח מודעות. 

<ענת ברקו (הליכוד):>
- - -

<היו"ר ניסן סלומינסקי:>
לכן אני אומר שברוב המקומות העירייה עושה את זה. 

<ענת ברקו (הליכוד):>
נכון. 

<היו"ר ניסן סלומינסקי:>
העירייה גם מדביקה וגם מורידה אחר כך כשצריך. לא כל אדם מדביק איפה שבא לו. 

<ענת ברקו (הליכוד):>
זה לא הגיוני. 

<רמי טצת:>
אני אזרח מעיריית ראשון לציון. אוף דה רקורד אני שואל, האם בכלל הוא יקבל התראה לעצם הצורך להוריד?

<אורי מקלב (יהדות התורה):>
לא. הוא לא יקבל התראה. הוא קיבל אישור לשלושה ימים אז יש לך שלושה ימים. 

<רמי טצת:>
- - - בן אדם שלא יסיר – קנס. 

<ענת פרץ:>
זאת האחריות שלו. 

<היו"ר ניסן סלומינסקי:>
זה העניין שאנחנו שואלים עליו – נושא של הורדה. כי אם זה שלט ולא מודעה אז כן צריך להוריד. 

<רמי טצת:>
שלט צריך. 

<אורי מקלב (יהדות התורה):>
אם זה כרזה כי יש אירוע או מופע. אבל פה אדם מקבל רישיון ותאריך להוריד את זה. אז הוא צריך להוריד את זה. 

<היו"ר ניסן סלומינסקי:>
זה בסדר. 

<אורי מקלב (יהדות התורה):>
- - - אבל בלוח מודעות אדם שם הודעות ומשלם אגרה, והוא מדביק וגם צריך להוריד?

<ענת ברקו (הליכוד):>
אולי אלה שמשלמים להם ארנונה יעשו את זה. 

<אורי מקלב (יהדות התורה):>
ואם לא הוא יקבל קנס כאילו הוא לא שילם? 

<היו"ר ניסן סלומינסקי:>
אז אמרתי שיש אפשרות אחת שהרשות גם תדביק וגם תוריד. זה הדבר הכי סביר. יש אנשים מיוחדים ברשות שעושים את זה, ואז יש גם שליטה על זה כי הם יודעים איפה להדביק ולא מדביקים דבר על דבר ויודעים מתי להוריד וכולי. אפשרות שנייה שהבנתי שקיימת בקריית ביאליק – נכון להיום עד שהם יאמצו את הרעיון החדש, שאדם קיבל אישור, ואומרים לו, אוקיי, עכשיו לך תדביק, ואז הוא מדביק על לוחות המודעות של העירייה את מה שמותר לו. אני לא יודע איך הוא מדביק, ומה הוא מדביק, ואם יש לו דבק ומאין יש לו דבק. הרי צריכים דבק כדי להדביק. אז כל אחד שצריך להדביק ייצור דבק. אחר כך הוא גם צריך להוריד את זה – זה סיפור מההפטרה. 

<אורי מקלב (יהדות התורה):>
והאירוע היה עד 23:30 בלילה בתאריך 6 בחודש, ובתאריך 7 בחודש - - -
<היו"ר ניסן סלומינסקי:>
מלכתחילה תשאל למה נותנים רישיון. 

<אורי מקלב (יהדות התורה):>
- - ואז הגיע פקח, ואמר שהאירוע עבר. זה היה ב-6 בחודש והוא נותן לו קנס. זאת גם לא מודעה אחת אלא 30 מודעות – 30 קנסות. 

<היו"ר ניסן סלומינסקי:>
זה לא שייך. את יודעת איך מורידים מלוח מודעות? חותכים באמצע, מקלפים את זה. 

<אורי מקלב (יהדות התורה):>
לא נראה לי ש- - -

<ענת פרץ:>
אני לוקחת את מה שאמרתם לתשומת לבי. נאוה, אם אפשר אולי לעשות הבהרה לגבי השילוט שזה יהיה שילוט רק על בתי עסק. למעשה, מודעות גם ככה לא נאכוף את זה. אלה דברים שקצת קשה לאכוף. 

<היו"ר ניסן סלומינסקי:>
תעשו את זה מסודר. 

<ענת פרץ:>
אנחנו נסדיר את זה, ואז לא יהיה צורך שמישהו ידביק ויוריד. 
<היו"ר ניסן סלומינסקי:>
תסדירו את זה ותעשו את זה דרככם כמו שצריך לעשות, ואז תהיה לכם שליטה, גם הכנסה וגם תשמרו שאחד לא ידביק על השני על לוחות המודעות וגם תהיה לזה צורה אחר כך. 

<אפרת חקק:>
אז אפשר לכתוב בטבלה: "לעניין שלט". 

<ענת פרץ:>
בדיוק. 

<נאוה אושר:>
אני מצטערת שאני רק מוסיפה. הבנתי שהכוונה פה היא למעט מודעות שמדביקים על לוח מודעות. לא כל המודעות. כי אם לכתוב שלט אנחנו מורידים גם מודעות. 

<ענת פרץ:>
אז למעט הדבקת מודעות על לוחות פרסום עירוני. 

<נאוה אושר:>
כן, זה העניין. מקובל? 

<היו"ר ניסן סלומינסקי:>
כן. ועל זה תגישו - -

<אורי מקלב (יהדות התורה):>
אני רוצה לשאול שאלה מתבקשת כי אני לא מכיר. בעל עסק שיש לו שלט חנות כמו "מוצרי תפירה" - -

<היו"ר ניסן סלומינסקי:>
משלם אגרה כל שנה. 

<אורי מקלב (יהדות התורה):>
כן, נכון. על מה הוא משלם? על הפרסום בחנות או על עצם השלט עצמו? 

<ענת פרץ:>
על עצם השלט. 

<אורי מקלב (יהדות התורה):>
השלט הוא פרסום. אבל אם העסק סגור, והוא לא מפרסם שום דבר, והשלט קיים. אבל אין לזה שום משמעות. 
<היו"ר ניסן סלומינסקי:>
כתוב כאן שהוא צריך להוריד את זה. 

<אורי מקלב (יהדות התורה):>
זאת השאלה השנייה. העסק שכר חנות, הוא כבר לא נמצא. הוא נסע. תוך כדי השנה העסק נסגר. 

<נאוה אושר:>
אז הוא צריך להוריד. 

<אורי מקלב (יהדות התורה):>
אבל אין עכשיו פרסום כי אין עסק. 

<נאוה אושר:>
אבל כתוב שהוא צריך להוריד אם העסק חדל להתקיים. 

<אורי מקלב (יהדות התורה):>
- - -

<היו"ר ניסן סלומינסקי:>
אם הוא איננו אז לא יהיה את מי לחייב. 

<אורי מקלב (יהדות התורה):>
- - - חוק עזר עירוני עוד לפני הצו. כשהחוק אומר לפרסם, השאלה אם הוא צריך לפרסם משהו ממשי. זה שהשלט קיים פה ופעם הייתה פה חנות זה לא נקרא לפרסם. הוא מפרסם, יש לו שלט, זה גורם לאנשים לבוא. 

<היו"ר ניסן סלומינסקי:>
כל שנה זה נעשה מההתחלה – הוא בא, מקבל אישור, שם שלט. רק לא מחייבים אותו להוריד ולשים, אלא זה ממשיך. 

<אורי מקלב (יהדות התורה):>
הוא לא צריך בקשה חדשה, הוא צריך לשלם את האגרה.

<היו"ר ניסן סלומינסקי:>
הוא משלם את האגרה, והם שולחים לו. 

<אורי מקלב (יהדות התורה):>
זה ברור. אבל אם העסק סגור – על מה הוא משלם? כשלבן אדם יש שלט הוא משלם עליו. על מה הוא משלם? על עצם ההנחה של השלט? הוא יכול להיות גם בתוך החלון שלו. זה לא חייב להיות על לוח בחוץ. אדם משלם היום אגרת שילוט גם אם זה אותיות על חלון הראווה. 

<היו"ר ניסן סלומינסקי:>
עדיין יש פרסום. 

<אורי מקלב (יהדות התורה):>
עדיין יש פרסום, וצריך לשלם אגרה. אבל אם העסק סגור - - -

<היו"ר ניסן סלומינסקי:>
אם הפרסום קיים זאת אומרת שלבעל הנכס טוב הפרסום הזה כי הוא רוצה למכור את זה למישהו או להשכיר את זה למישהו, ושההוא יידע שזה לטובת המספרה למשל, והוא יעשה את זה והוא נהנה מזה. אז אומרים לו, אדוני, תוריד את זה. 

<אורי מקלב (יהדות התורה):>
לא בטוח. הוא דווקא ראה שהייתה כאן מספרה, ואז הוא ראה - - - 

<היו"ר ניסן סלומינסקי:>
אז למה שלא יוריד את זה? 

<אורי מקלב (יהדות התורה):>
הוא לא רוצה. הוא אומר שהמספרה לא הולכת מפה. 

<היו"ר ניסן סלומינסקי:>
אז שיוריד את הפרסום או שאין מי שיחייבו אותו. 

<אורי מקלב (יהדות התורה):>
יוריד או לא יוריד – השאלה על מה החוק. חוק עזר לפני ברירת קנס, לפני תהליך שאנחנו עושים בצו אחר. חוק עזר עירוני שמחייב שאין אגרה זה על פרסום, לפי מה שאני יודע. אם אין פרסום אז אין גם שלט. 

<היו"ר ניסן סלומינסקי:>
כתוב: "או אם העסק שהשילוט מפרסם חדל מלהתקיים". 

<אורי מקלב (יהדות התורה):>
זה מה שאנחנו מדברים בצו. אבל השאלה המרכזית זה החוק עצמו. אם בחוק עצמו לא, אז - - - לא רוצה לשלם - - -

<היו"ר ניסן סלומינסקי:>
אני מבין שגם בחוק עצמו. 

<אורי מקלב (יהדות התורה):>
זה מילים בלי שום דבר. אדם שם ציור של אריה בתוך החנות. הוא לא מפרסם, אלא מישהו עשה קשקוש של פרח מישהו יגיד שזה פרסום? 
<ענת פרץ:>
לא. אם זה פרח, וזאת חנות פרחים – כן. אם זה כיסא בחנות רהיטים אז כן. 

<אורי מקלב (יהדות התורה):>
לא חנות פרחים. 

<היו"ר ניסן סלומינסקי:>
לא חשוב, אבל כל פרסום מחוץ לחנות; נניח אם הוא שם מעל החנות תמונה של אריה - -

<אורי מקלב (יהדות התורה):>
- - -

<היו"ר ניסן סלומינסקי:>
על תמונה של אריה הוא יצטרך לשלם. מבחינתו האריה יביא לו אנשים. למה? לא יודע. אבל זה האיש רוצה. אז הוא ישלם על זה. 

<נאוה אושר:>
שני דברים: מישהו מקבל רישיון שילוט בעקבות בקשה שלו כי הוא רוצה – ואני משתמשת במילה הבעייתית – לפרסם שילוט, לתלות שילוט. 

<אורי מקלב (יהדות התורה):>
ממש לא. אבל לא משנה. באה העירייה ואומרת, תשלם. ככה העסק הזה עובד הרבה פעמים. אדם שם משהו בחנות, ולפעמים זה דברים אבסורדיים, ואני מקבל את הפניות. ואז העירייה באה לחייב אותו. 

<היו"ר ניסן סלומינסקי:>
טוב, זה משהו אחר. 

<נאוה אושר:>
הוא תולה את הדברים האלה במקום שהוא פונה לשטח ציבורי. כמו שאמרתי לפני כן, המטרה של החוק הזה היא שמירה על הסדר ועל החזות הציבורית. אם מישהו יבוא ויתלה שלטים בכל מקום בלי שתהיה רגולציה לעניין יהיה לנו בלגן. מה המטרה למנוע בלגן? רגולציה. 

<היו"ר ניסן סלומינסקי:>
בואו נשאל את השאלה ההפוכה: כל שילוט שאדם עושה בתוך החנות שלו הוא לא צריך לשלם?

<נאוה אושר:>
בתוך החנות שלו הוא לא צריך לבקש. 

<היו"ר ניסן סלומינסקי:>
זה מה שאני אומר. אז זה פותר את זה. 

<אורי מקלב (יהדות התורה):>
את פשוט אומרת לא מציאות. סליחה שאני אומר לך. אדם שמדביק אותיות על חלון הראווה שלו משלם. 

<היו"ר ניסן סלומינסקי:>
מבפנים. 

<נאוה אושר:>
בדיוק. 

<אורי מקלב (יהדות התורה):>
על שעות הפתיחה הוא משלם. 

<היו"ר ניסן סלומינסקי:>
על שעות הפתיחה הוא משלם? 

<אורי מקלב (יהדות התורה):>
כן. 

<היו"ר ניסן סלומינסקי:>
על "כשר" הוא משלם? 

<אורי מקלב (יהדות התורה):>
על "כשר" הוא משלם. בטח. 

<נאוה אושר:>
כי זה פונה לחזית - -

<אורי מקלב (יהדות התורה):>
הוא יכול לשלם בחנות אחת על שישה שלטים לפי סנטימטר ולפי הגודל שלו. על מה אתם מדברים? 

<היו"ר ניסן סלומינסקי:>
תלוי באיזו רשות אתה גר. 

<אורי מקלב (יהדות התורה):>
בעיר הבירה שלנו. מספיק הראיה. למה אתה הולך אתי לחזות? בשלט יש ספה אחת לכל החנויות, ויש שם מקום לשילוט, והכול בסדר. יש ספה אחת לכל החנויות ותכננו את זה. היה עסק אחר שהיו שם פרחים, והוא כבר לא פרחים, אלא כבר עזב, ועכשיו יש שם סנדלר. 

<נאוה אושר:>
הרשות לא יכולה להיות אחראית - -

<אורי מקלב (יהדות התורה):>
אבל אני שואל על מה הם משלמים: על השלט שהוא מפרסם או שהוא לא מפרסם? אם את אומרת שפה אחת – לא, הוא לא חרג. השאלה על מה הוא משלם. אני יודע שעל פרסום. אם זה לא פרסום אין שום דבר.
<נאוה אושר:>
אני אשתדל להשיב לך כמיטב יכולתי. המטרה של הרשות אם זה לצורך פרסום או לצורך אחר לא מעניינת את הרשות. מה שמעניין אותה זה החזות של הרשות; שהרשות תהיה מסודרת. לכן האיסור חל על מקום ציבורי. מקום ציבורי מוגדר כך: "כל מקום המיועד ומשמש כולו או בעיקרו לציבור או מקום הנשקף לציבור ולרבות רחוב וכל מקום אחר הנשקף אליו". ברגע שיש המון שלטים ומודעות - -
<היו"ר ניסן סלומינסקי:>
לשיטתך, אם אני עושה פרסום בתוך החנות - -

<נאוה אושר:>
בהחלט. כי זה נשאר. 

<היו"ר ניסן סלומינסקי:>
נניח שאני עושה בתוך החנות אז אני לא צריך לשלם על זה? 

<נאוה אושר:>
אתה צריך אם זה נשקף לרחוב. אני אחזק את הדברים האלה. אם יש שלט שיש בו למשל גסויות, ויש רשות שהמדיניות שלה היא שהשלט הזה לא יפורסם מכל מיני סיבות יש לה שליטה. 

<היו"ר ניסן סלומינסקי:>
זה משהו אחר. גסויות זה סתם עבירה בלי קשר לכל זה. 

<נאוה אושר:>
לא. זאת לא רק עבירה. בגלל זה זה נושא מקומי; כדי שרשות יכולה להסדיר את מה שקורה ברשות שלה – את הסדר, את החזות של הדברים. 

<היו"ר ניסן סלומינסקי:>
בואו נשמע את נעמה. 

<אורי מקלב (יהדות התורה):>
הוא כתב: "אין עוד מלבדו". מה זה אומר? זה פרסום? 

<היו"ר ניסן סלומינסקי:>
נעמה, בבקשה. 

<נעמה פויכטונגר:>
אני מבקשת להעיר שאני מומחית קטנה מאוד בנושא שילוט. זה לא תחום שאני עוסקת בו. אבל אני רוצה להתייחס לנקודת המבט שהציג פה חבר הכנסת מקלב: נדמה לי שאם אתה מנסה למשוך לכיוון של מבחן שמתייחס לאפקטיביות של השילוט, של הפרסום ומה הוא עושה, אנחנו נכנסים לתחום מאוד אפור ומאוד בעייתי בתחום הפעלת שיקול הדעת של הרשות המקומית וגם בתחום האכיפה שלה ממילא; אתה נתת דוגמה שהיא אולי קלה להבנה ולעיכול, מצב שהוא כבר לא מפרסם עסק חי. אבל השאלה הזאת גולשת למקומות נוספים – לפרסום שהוא לא אפקטיבי, לפרסום שהוא לא מוצלח. הרי הרשות לא יכולה להתחיל לבחון את האופי של הפרסום, האם הוא משיג את מטרתו, והאם העסק הזה עוד קיים או עבר דירה או האם זה משמר את המוניטין של העסק. כל השיקולים האלה הם לא שיקולים שגורם אוכף יכול בכלל להתחיל לבחון אותם לגופו של עניין. לכן פה אני מתחברת למה שאמרה נאוה – מה הדבר שעליו הרשות אמונה, ואלו כללים היא יכולה לבחון לשם כך. 

<אורי מקלב (יהדות התורה):>
אני מוכן לקבל את מה שאת אומרת במידה שהעסק חי. את אומרת שאת לא יכולה לדעת מה הכוונות הברורות והנסתרות בפרסום שלו. אבל כשהעסק סגור זה ברור שהוא לא מפרסם. אז גם אם השלט נמצא שם כמו שאנחנו נותנים תקופות לתשלום ארנונה או על מקום שהיה מסחרי וכבר לא מסחרי ולא מחייבים אותו לפי מה שהיה פעם – עכשיו העסק סגור. שלט בעסק סגור לא מפרסם שום דבר, הוא לא שלט פרסום. הוא מגן על הזכוכית. כשעסק סגור הוא לא פרסום. לא משנה השלט, משנה הפרסום. זה בתוך החלון שלו, זה לא משהו חיצוני ממשי. לכן לתת לו קנס על דבר כזה זה לא סביר. הסבירות הוא שלט פרסום. 

<נאוה אושר:>
אני יכולה להשיב לאדוני? 

<אפרת חקק:>
אני גם רוצה להוסיף. אנחנו משתמשים במונח "פרסום", אבל יש הגדרה לפרסום בחוק העזר. פרסום מוגדר כ"התקנה או הצגה של שילוט בדרך כלשהי". אנחנו משתמשים במונח "פרסום", אבל אנחנו לא מתכוונים לפרסום במובן היומיומי. 
<אורי מקלב (יהדות התורה):>
אבל פירושו של שילוט זה שהוא מראה מקום, הוא מכוון. 

<היו"ר ניסן סלומינסקי:>
כנראה שלא. 

<אורי מקלב (יהדות התורה):>
- - - זה מושג שלא - - - ערי מקלט - - - במשפט העברי, מה נקרא "שילוט". 

<היו"ר ניסן סלומינסקי:>
כשיש שילוט לערי מקלט. 

<אורי מקלב (יהדות התורה):>
זה מה שאמרתי. אז זה דבר שמראה מקום. 

<היו"ר ניסן סלומינסקי:>
זה כן, אבל פה בהגדרה הם מגדירים את זה אחרת. 

<אורי מקלב (יהדות התורה):>
- - - 

<היו"ר ניסן סלומינסקי:>
זה תלוי איך אתה מגדיר. אם אתה מגדיר שילוט כמה שיוצר פרסומת, ובדרך כלל צריכה להיות פרסומת חיובית אז זה סיפור אחד. 

<אורי מקלב (יהדות התורה):>
מכוון למשהו. אם זה שעות פתיחה זה מכוון - - - ועל זה יש ויכוח. אבל כשעסק סגור אז הוא סגור. הוא לא מפרסם שום דבר ולא נותן שום דבר. 

<ענת ברקו (הליכוד):>
למה להתעסק ברמה הזאת? 

<היו"ר ניסן סלומינסקי:>
אף אחד לא מתעסק. 

<אורי מקלב (יהדות התורה):>
את רוצה אחרת? 

<ענת ברקו (הליכוד):>
- - -

<היו"ר ניסן סלומינסקי:>
בחנות וקיבלת אישור לשים מעליה שלט ענק – מה קורה? 

<ענת ברקו (הליכוד):>
אם העסק סגור, וזה משהו שהיה בעסק אז לא להתעסק. אם מישהו משתמש בפלטפורמה כדי לפרסם משהו שהוא לא העסק שלו, אלא ברור שהוא משתמש בפלטפורמה לפרסום - - -

<היו"ר ניסן סלומינסקי:>
נניח חנות שלמעלה הוא כותב בגדול: "פלאפל" עם תמונות, והוא מוכר פלאפל - -

<ענת ברקו (הליכוד):>
והוא כבר לא מוכר פלאפל. 

<היו"ר ניסן סלומינסקי:>
אם הוא לא מוכר כבר הוא צריך להוריד את השלט. 

<ענת ברקו (הליכוד):>
באותה מידה הרשות יכולה לראות שלט של פלאפל בתוך זכוכית וגם להטיל עליו קנס. 

אדוני היושב-ראש, יש תחושה אצל אזרחים, ואני רואה את זה בהרבה מאוד דברים – שרודפים אותם, שמחפשים איך לסחוט אותם בכל מקום. 

<קריאה:>
נכון. 

<ענת ברקו (הליכוד):>
שמחפשים לקחת מהם מפה ומפה, וכל צעד היום עולה להם כסף - -

<קריאה:>
נכון. 

<ענת ברקו (הליכוד):>
- - ועוד מעט הם יצטרכו לשלם על האוויר. די. מה עם הדברים האבסורדיים האלה? אף אחד לא מדבר על שלט גורד שחקים. אבל אז תגיע לשלט שהוא בחלון ראווה של חנות שנסגרה, ואז נותנים להם גם קנס. די. 

<היו"ר ניסן סלומינסקי:>
בואו ניכנס למסגרת. כרגע הדיון הוא לא על הנושא הזה. זה נושא לדיון כללי שאולי צריך לעשות בכלל. 

<ענת ברקו (הליכוד):>
- - -

<אורי מקלב (יהדות התורה):>
- - -

<היו"ר ניסן סלומינסקי:>
כרגע אם אתה לא מאשר את זה אז פשוט יהיה נגדו משפט. קנס זה תחליף למשפט. אם לא – יהיה משפט. הם לא באים לכאן לבקש אישור אם בכלל הם צריכים או לא. 

<אורי מקלב (יהדות התורה):>
היא הנותנת. במשפט יש לו מקום להגיד את הטענות שלו. 

<היו"ר ניסן סלומינסקי:>
איפה הוא יגיד את הטענות שלו? 

<אורי מקלב (יהדות התורה):>
כאן הוא מקבל קנס וזהו. 

<היו"ר ניסן סלומינסקי:>
הוא לא יגיד את הטענות שלו. השופט ייתן לו את זה ועוד יותר.

<אורי מקלב (יהדות התורה):>
מה פתאום.

<היו"ר ניסן סלומינסקי:>
מה, לא? 

<אורי מקלב (יהדות התורה):>
- - - חנות פלאפל - - -

<היו"ר ניסן סלומינסקי:>
אבל הוא שם שלט מעל החנות.

<אורי מקלב (יהדות התורה):>
לא מעל החנות. בתוך החנות. 

<ענת ברקו (הליכוד):>
- - -

<אורי מקלב (יהדות התורה):>
הוא ישים תמונה של פיתה עם כדורים. 

<ענת ברקו (הליכוד):>
בדיוק. 

<היו"ר ניסן סלומינסקי:>
אם זה מעל החנות מקובל עליך שהוא צריך להוריד גם אם זה כבר לא עסק? 

<ענת ברקו (הליכוד):>
לא. בתוך החנות? מה אכפת לי בכלל? מה זה אכפת לי אם החנות היא שלו או שהוא משלם שכר דירה ועומד לו שלט בחנות. מה זה מעניין אותי? למה אני צריכה להיכנס לו לוורידים? 

<היו"ר ניסן סלומינסקי:>
בואו נעשה סדר. יכול להיות שצריך לעשות על זה דיון, אבל אני לא יודע אם זה אצלנו בוועדה. יכול להיות שצריך לעשות דיון על מה שאפשר לחייב ועל מה הרשות המקומית יכולה לחייב ועל מה לא. נניח, אם השילוט נמצא בתוך חנות של מישהו – האם אפשר לחייב אותו או לא וכולי. כאן אנחנו לא דנים על זה. על הדבר הזה יש צו שיכולים להגיש נגדו משפט. זה לא לשולחן שלנו כרגע. 

<ענת ברקו (הליכוד):>
גם על שלט בתוך החנות שלו? 

<היו"ר ניסן סלומינסקי:>
כן. עזבי, לא יודע למה, אבל זה קיים. 

<אורי מקלב (יהדות התורה):>
- - -

<היו"ר ניסן סלומינסקי:>
המשפט קיים. הם מבקשים במקום משפט לתת לו קודם כול ברירת קנס. 

<ענת ברקו (הליכוד):>
כי הם לא ייגשו למשפט על כל דבר. אבל ברירת קנס הם ישיתו על כולם. 

<קריאה:>
הם הולכים להוצאה לפועל - - -

<היו"ר ניסן סלומינסקי:>
מי לא ייגש? הרשות לא תיגש למשפט? 

<ענת ברקו (הליכוד):>
על כל דבר הם ייגשו? 

<היו"ר ניסן סלומינסקי:>
ברשות יש מישהו שמגיש את המשפטים. 

<אורי מקלב (יהדות התורה):>
בוא נסכם – כל זמן שהעסק סגור הולכים למשפט ולא לברירת קנס. 

<היו"ר ניסן סלומינסקי:>
אני לא יודע אם זה בתחום הוועדה שלנו לקבוע כללים לגבי שילוט ומה אפשר לגבות מהאזרח ומה לא. יש ועדת פנים. אני לא יודע אם זה תחום שאנחנו צריכים לעסוק בו או לא. 

<ענת ברקו (הליכוד):>
פעם לאזרחים היו דרגות חופש. היום הם מרגישים, וזה לא מאזרח אחד או שניים שאנחנו שומעים, שהם נרדפים. 

<מרינה טצת:>
נכון. אוטומטית נשלחים קנסות. 

<ענת ברקו (הליכוד):>
רודפים אותם - - - מכל הכיוונים, והרשות יושבת עליהם גם כן. מספיק. אפשר לתת לאזרחים לחיות. לא על כל שטות צריך חוק. 

<היו"ר ניסן סלומינסקי:>
אבל שוב, אנחנו לא באים לכאן עכשיו לבטל צו. אמרתי שאפשר לקיים דיון - -

<ענת ברקו (הליכוד):>
אז אולי תעשה הפרדה בין שילוט שהוא באמת מכוער - -

<היו"ר ניסן סלומינסקי:>
לא מכוער. אולי הוא יפה. הוא עשה פלאפל יפה. 

<ענת ברקו (הליכוד):>
- - הוא מחוץ למבנה, הוא חורג מהמבנה - -

<נאוה אושר:>
מי יקבל את ההחלטה אם הוא מכוער או לא? אתה? 

<ענת ברקו (הליכוד):>
- - אבל אם יש לך שילוט בתוך רכוש פרטי של בן אדם זכותו להציג מה שהוא רוצה. 

<היו"ר ניסן סלומינסקי:>
אני שאלתי כי אני חשבתי שבתוך החנות בכלל לא מחייבים. אורי אומר שמחייבים. אבל זה לא הדיון שלנו כרגע. כרגע הדיון הוא שעל כל הדברים האלה אם אדם עושה אותם בלי לקבל אישור מגישים נגדו משפט. כאן הם באים לבקש שבמקום שיהיה משפט כדבר ראשון תהיה ברירת קנס דבר ראשון. כלומר קודם כול הולכים לקנס. אז אם לא נאשר את זה ילכו למשפט. 

<ענת ברקו (הליכוד):>
אז אפשר לקבוע קנס כזה שהרשות לא תתעשר ממנו, ולא יהיה לה אינסנטיב לחפש את האזרחים שלה. 

<היו"ר ניסן סלומינסקי:>
אני לא קובע כאן את הסכומים? אה, אני קובע את הסכומים. 
<אורי מקלב (יהדות התורה):>
475 שקלים. 

<ענת ברקו (הליכוד):>
זה סכום מופקע ביותר. זה לא צריך לעלות על 100 שקל. זה סכום דרקוני. 

<אורי מקלב (יהדות התורה):>
אם העסק סגור? 

<ענת ברקו (הליכוד):>
מה פתאום. אם העסק סגור? אנחנו מתנגדים לזה. איזה סכום זה? מאיפה הם הביאו אותו? מה ההיגיון בסכום הזה? 

<אפרת חקק:>
זה סכום די סטנדרטי בכל הרשויות - - - 

<ענת ברקו (הליכוד):>
אנחנו רוצים להפחית אותו. 

<אורי מקלב (יהדות התורה):>
אם העסק חדל להתקיים - - - 

<ענת ברקו (הליכוד):>
אולי הוא פשט רגל? אז גם תוסיף לו כזה קנס? 

<נעמה פויכטונגר:>
אני רק רוצה להעיר. אני למדתי - - - מהיועצת המשפטית בעקבות הדיון שהתפתח, שאם עסק נסגר במהלך השנה, ואדם מנהל את ענייניו הוא יכול לפנות לרשות לבטל את הרישיון ולקבל חלק מהכסף חזרה – תקני אותי אם אני לא מדייקת. כך שיכול להיות שבחלק גדול מהמקרים - -

<ענת ברקו (הליכוד):>
את יודעת, נעמה, הפנייה לרשויות ולקבל מהם החזרים זה הדבר הכי קשה לאזרחים. הם לא ממהרות להיפרד מהכספים שלהם. כשזה להפך זה עובד. זה אף פעם לא עובד לכיוון השני. 

<היו"ר ניסן סלומינסקי:>
שיבטל את הבקשה ברשות. 

<ענת ברקו (הליכוד):>
אנחנו מתנגדים לסכומים האלה. 

<היו"ר ניסן סלומינסקי:>
שיבטל את הבקשה לרשות. נניח הוא סוגר את העסק, הולך לרשות - -

<ענת ברקו (הליכוד):>
אנחנו חושבים שהסכום הזה מופקע. 

<אורי מקלב (יהדות התורה):>
- - - 

<היו"ר ניסן סלומינסקי:>
על הכול? 

<אורי מקלב (יהדות התורה):>
לא על הכול. כשחנות סגורה. 

<היו"ר ניסן סלומינסקי:>
ומה את רוצה שיהיה? 

<ענת ברקו (הליכוד):>
100 שקל. בין בכלל לא לבין זה, לפחות שיהיה 100 שקל. 

<היו"ר ניסן סלומינסקי:>
גם אם זה על החנות? 

<ענת ברקו (הליכוד):>
גם אם זה מעל החנות? תעשה את ההפרדה. אם זה חיצוני לחנות - -

<היו"ר ניסן סלומינסקי:>
אז נעשה הפרדה – אם זה חיצונית לחנות או לא. 

<ענת ברקו (הליכוד):>
ולחייב אותם בהתראות מסודרות. 

<היו"ר ניסן סלומינסקי:>
מה זה התראות? אדם סוגר את החנות – איזו התראה? כמו שהוא מודיע שהוא סגר את החנות והודיע שהוא לא רוצה לשלם ארנונה שיודיע גם על הפסקת השילוט. 

<אורי מקלב (יהדות התורה):>
איך הוא יודיע? היה לו עסק, הוא סגר אותו אחרי חצי שנה או אחרי שנתיים. 

<היו"ר ניסן סלומינסקי:>
הוא יודע ללכת לרשות להגיד שהוא לא צריך לשלם ארנונה?  

<ענת ברקו (הליכוד):>
- - -
<אורי מקלב (יהדות התורה):>
או שכן או שלא. 

<היו"ר ניסן סלומינסקי:>
מה זה, לא? אתה תשחרר אותו גם מארנונה? 

<אורי מקלב (יהדות התורה):>
אני לא יודע אם הוא יודע או לא יודע. אבל אתה דורש ממנו שיהיה לו קנס מכיוון שהוא לא הוריד את השלט. 

<ענת ברקו (הליכוד):>
לחפש אותו ברמה הזאת זה נורא. 

<אורי מקלב (יהדות התורה):>
הוא צריך לעקור את השלט שקיים שם. 

<היו"ר ניסן סלומינסקי:>
זה שלט שהוא שם. 

<אורי מקלב (יהדות התורה):>
הייתה שם גם חנות פלאפל, ועכשיו הוא  לא יודע, הוא יקבל קנס- - - והוא ימצא את עצמו עם הוצאה לפועל עם 5,000 שקל. 

<היו"ר ניסן סלומינסקי:>
בתוך החנות אני בכלל לא ידעתי שצריך, אבל אם יש משהו מעל החנות - -

<מרינה טצת:>
מרכז לגביית קנסות ששם אין דין ואין דיין. 

<ענת ברקו (הליכוד):>
הם יכולים לתת התראה. 

<היו"ר ניסן סלומינסקי:>
על מה? 

<ענת ברקו (הליכוד):>
הם יכולים לתת התראה. 

<היו"ר ניסן סלומינסקי:>
למה התראה? האיש סגר את העסק. 

<ענת ברקו (הליכוד):>
למה לא? 

<היו"ר ניסן סלומינסקי:>
אבל הם לא יודעים אפילו אם הוא סגר או לא. 

<אורי מקלב (יהדות התורה):>
אבל גם הוא לא יודע. 

<ענת ברקו (הליכוד):>
אבל גם הוא לא. 

<היו"ר ניסן סלומינסקי:>
הוא לא יודע אם הוא סוגר את החנות או לא? מה פירוש, בטח שהוא יודע. 

<אורי מקלב (יהדות התורה):>
- - - לשלם על שנה מראש. 

<היו"ר ניסן סלומינסקי:>
אז בסדר גמור. בשנה הזאת לא קורה כלום. 

<אורי מקלב (יהדות התורה):>
כן, קורה באמצע השנה. אחרי חודש - - -

<ענת ברקו (הליכוד):>
אי אפשר לדעת. אולי פשיטת רגל? אז לדרוך לו על הראש?

<אורי מקלב (יהדות התורה):>
בפברואר הוא סגר, ובמרס ייתנו לו קנסות. 

<היו"ר ניסן סלומינסקי:>
לא, מה פתאום. אם הוא שילם על זה. 

<אורי מקלב (יהדות התורה):>
גם אם הוא שילם. 

<אפרת חקק:>
גם אם הוא שילם. 

<היו"ר ניסן סלומינסקי:>
גם אם הוא שילם? 

<ענת ברקו (הליכוד):>
כן. 

<היו"ר ניסן סלומינסקי:>
אז את זה צריכים שלא. 

<אורי מקלב (יהדות התורה):>
על זה אנחנו מדברים. 

<היו"ר ניסן סלומינסקי:>
לא על זה אתה מדבר. אתה מדבר על משהו אחר. 

<אורי מקלב (יהדות התורה):>
אני לא דיברתי על זה? בוודאי שדיברתי על זה. כיוון שאם כבר עברה השנה אז הוא לא צריך כשהעסק סגור, וכשהוא לא שילם על השלט. אני דיברתי כשהעסק נסגר, והוא שילם מראש. 

<היו"ר ניסן סלומינסקי:>
בוא נשאל לשיטתך. השנה נגמרה, והחנות סגורה – מה קורה אז? 

<אורי מקלב (יהדות התורה):>
אם הוא לא שילם, הוא צריך לשלם. 

<היו"ר ניסן סלומינסקי:>
הוא צריך להמשיך לשלם למרות שהחנות סגורה. אתה מבין מה שאתה אומר. אז אתה מסכים אתי כמעט ב-95% מהדברים. 

<אורי מקלב (יהדות התורה):>
מה זה קשור? 

<היו"ר ניסן סלומינסקי:>
אז תכתוב שבפריט הזה - -

<אורי מקלב (יהדות התורה):>
אני מסכים אתך במאה אחוז של הדברים בתנאי שתסכים אתי, אז הסכמנו על הכול. על מה אני מדבר? הערתי הערה, ואם מאה אחוז לא מסכימים – מה זה משנה אם זה 95%? בהערה הזאת דיברנו על נקודה אחת מתוך כל הדברים. 

<היו"ר ניסן סלומינסקי:>
זה לא מה שהיא מדברת. 

<אורי מקלב (יהדות התורה):>
זה מה שהיא מדברת. 

<היו"ר ניסן סלומינסקי:>
תגדיר את ההגדרה. אדם ששילם למשך שנה - -

<אורי מקלב (יהדות התורה):>
אני קודם כול מבקש לבדוק בחוות הדעת המשפטית האם השילוט הוא עצם השילוט או שבשילוט הוא צריך לפרסם משהו. 

<נאוה אושר:>
אדוני, אני מצטערת שאני שוב - -

<אורי מקלב (יהדות התורה):>
זה דבר אחד. הדבר השני שאנחנו מדברים עליו – השלב הראשון היה למודעות שהאירוע נגמר, ואתה רוצה ממנו שיוריד. אני שואל לגבי שלטים של חנות. שלטים של חנות זה הכול – יש שילוט בתוך החנות, מחוץ לחנות, מעל החנות – זה נקרא שילוט. 

<ענת ברקו (הליכוד):>
גם כל מיני שטויות. 

<אורי מקלב (יהדות התורה):>
היום בעלי עסקים קטנים יכולים לשם על שישה שלטים, כולל שעות פתיחה, "כשר", "סגור" ו"מזגן" וגם על "דרוש עובד". עכשיו העסק סגור, והוא שילם על השילוט הזה מראש אז צריך לראות שהתוקף של האגרה יהיה עד סוף התקופה. 

<היו"ר ניסן סלומינסקי:>
ואחרי כן? 

<אורי מקלב (יהדות התורה):>
אחרי כן זה כמו כל אחד שלא משלם. 

<היו"ר ניסן סלומינסקי:>
לא משלם למרות שהעסק סגור. 

<אורי מקלב (יהדות התורה):>
אתה שואל אותי? אני חושב שלא צריך לשלם כי זה לא מראה שום דבר. זה לא שלט. 

<ענת ברקו (הליכוד):>
נכון. זאת הנקודה. 

<אורי מקלב (יהדות התורה):>
זה סתם פרח. זה לא שום דבר. 

<היו"ר ניסן סלומינסקי:>
אני לא מדבר על מה שבפנים. מה שבתוך החנות, אני בכלל לא חשבתי שזה - - -

<ענת ברקו (הליכוד):>
אבל הם חושבים שכן. 

<היו"ר ניסן סלומינסקי:>
אבל מה שנמצא מעל – שמו שילוט, שמו בצד - -

<אורי מקלב (יהדות התורה):>
על "פתוח" ועל "מזגן" משלמים. 

<ענת פרץ:>
אני רוצה לומר כמה דברים, אם יורשה לי. קודם כול לעניין ההערות – בסעיף 15 שאליו הפנית אותנו רשום במפורש: "בעל שילוט אחראי להסרת השילוט עם תום תקופת השימוש בו או עם פקיעת תקוף הרישיון". זאת אומרת אם יש לו עדיין רישיון הוא לא יקבל קנס. "או אם העסק השילוט מפרסם חדל להתקיים או האירוע השילוט מפרסם חלף". זה "או", "או", "או". זה לא "או / ו". זאת אומרת אם יש עדיין רישיון אז יש אז אני לא יכולה להגיש נגדו קנס. 
<אורי מקלב (יהדות התורה):>
זאת הפרשנות שלך. את יועצת משפטית או את אחראית על - - -?

<ענת פרץ:>
כן, אני היועצת המשפטית. תראה מה כתוב כאן: "בעל השילוט אחראי להסרת השילוט עם תום תקופת השימוש בו". בדרך כלל בהסכמים רושמים: "המוקדם מביניהם" או "המאוחר מביניהם". זה לא כתוב. 

<אורי מקלב (יהדות התורה):>
אז אני שואל אותך – מה קרה כשהאירוע כבר היה ושולם על 10 ימים? 

<ענת פרץ:>
אתה מדבר עכשיו על מודעות או על שילוט? 

<אורי מקלב (יהדות התורה):>
התכוונתי למודעות. 

<היו"ר ניסן סלומינסקי:>
בואו נדבר על שילוט. הוא קיבל רישיון לשנה, שם שלט, ואחרי חצי שנה העסק נסגר. 
<ענת פרץ:>
אם העסק נסגר אז יש סעיף - -

<היו"ר ניסן סלומינסקי:>
אבל יש חצי שנה שהוא שילם. 

<ענת פרץ:>
אז זה עדיין בתוקף. 

<היו"ר ניסן סלומינסקי:>
אז הוא לא צריך לשלם? 

<ענת פרץ:>
הוא לא יקבל קנס. 

<ענת ברקו (הליכוד):>
אנחנו לא הבנו את זה ככה. 

<ענת פרץ:>
אז אני מתנצלת. אין כאן סייג שאומר "המוקדם מביניהם" או "המאוחר מביניהם". 

<אורי מקלב (יהדות התורה):>
אם עסק נסגר אז מה זה קשור? אני לימדתי גמרא, לא משפטים. אבל אם כל האינדיקציה היא האם שילמו אגרה או לא שילמו אגרה, אז מה זה משנה עכשיו אם העסק חדל להתקיים או לא. 

<ענת פרץ:>
אז אני אסביר לך למה. 

<אורי מקלב (יהדות התורה):>
מתי יכול להיות ששולמה אגרה, ועדיין הוא יכול לקבל קנס בגלל שעסק נסגר או הפוך? - - - והוא ישלם רק בגלל שהעסק נסגר. 

<ענת פרץ:>
אני אסביר לך, אדוני. הסעיף הזה נועד למנוע מקרה שקרה לנו בעיר. יש לנו אזור תעשייה. היו שם עסקים שלא הסירו את השלטים, וזה היה נראה כמו עיר רפאים של שלטים – המון שלטים על עסקים, ולא הייתה לנו דרך לפתור את הבעיה. פנינו לסעיף 15, הגשנו כתב אישום ולא שילמנו קנס. כשאנשים הגיעו לבית המשפט הם התרעמו למה הגשנו כתב אישום. למה? כי כתב אישום משאיר לפעמים גם ר"פ, ואז הרבה יותר קל לשלם קנס. 

<אורי מקלב (יהדות התורה):>
את יכולה להגיד לי מה היה האירוע? הדבר הזה שולם? 

<ענת פרץ:>
שנים לא שולם על שילוט. בעבר שולם. 

<אורי מקלב (יהדות התורה):>
אז מה זה קשור שהעסק נסגר? גם כשהעסק לא נסגר. 

<ענת פרץ:>
אבל רשום: "אם העסק שהשילוט מפרסם חדל להתקיים". 

<אפרת חקק:>
- - - עובר עבירה על 2(א). 

<ענת ברקו (הליכוד):>
שלחתם התראות? 

<ענת פרץ:>
לא. 

<אורי מקלב (יהדות התורה):>
- - - יועצת משפטית. 

<ענת פרץ:>
למה אתה אומר שאני לא יועצת משפטית? בוא תסביר לי. ולמה אתה מקניט ומעליב? 
<אורי מקלב (יהדות התורה):>
אני לא מבין. המקרה שאת מתארת הוא מקרה מזעזע מאוד עם הרבה שלטים בתוך מרכז מסחרי. אבל שילמו על זה או לא? 

<ענת פרץ:>
אז אני מסבירה - -
<אורי מקלב (יהדות התורה):>
אם זה כבר היה מכוער אז למה נתתם גם אם הם שילמו? ואם הדבר לא מכוער ושילמו אז מה הבעיה? אם מדובר שלא שילמו על זה אז צריכים בגלל שלא שילמו - -

<ענת פרץ:>
מה זאת אומרת "מכוער"? כיעור זה עניין סובייקטיבי. אתה יכול להגיד מה מכוער או מה לא מכוער? זאת לא מטרת חוק העזר. 

<אורי מקלב (יהדות התורה):>
- - -

<היו"ר ניסן סלומינסקי:>
רבותי, די. 

<אורי מקלב (יהדות התורה):>
- - -

<ענת ברקו (הליכוד):>
אבל התראה הייתה פותרת את כל הבעיה. 

<היו"ר ניסן סלומינסקי:>
כשהגשתם כתב אישום מה יצא בסוף מזה? 

<ענת פרץ:>
הם קיבלו קנס ודרישה להסרת השילוט. 

<ענת ברקו (הליכוד):>
ורישום פלילי? 

<ענת פרץ:>
לכל כתב אישום יש רישום פלילי.

<ענת ברקו (הליכוד):>
אז יופי, יצא נהדר. 

<ענת פרץ:>
אז לכן זאת המטרה – להימנע מהדברים האלה. 

<היו"ר ניסן סלומינסקי:>
חברי, כרגע מה שמונח לנו על השולחן זה שיש רשימה של הדברים האלה - -

<אורי מקלב (יהדות התורה):>
- - - אדוני היושב-ראש - - -

<היו"ר ניסן סלומינסקי:>
דקה, תן לי שנייה אחת. 

<אורי מקלב (יהדות התורה):>
הם לא שילמו. 

<היו"ר ניסן סלומינסקי:>
אני מבקש רגע דקה. נותרה לנו רשימה של צווים. כל אחד שעובר על הדברים האלה, הרשות מגישה נגדו משפט, והוא גם מקבל את הקנס בסוף. זה לא בסמכותנו. אין לנו צו שמדבר על זה. מה כן בסמכותנו? שהרשות מבקשת. בזמנו גם קבענו בהחלטה עקרונית שאנחנו מעדיפים שבמקום שהאזרח ייגרר למשפט, לתת לו אופציה של ברירת קנס. אם הוא רוצה ישלם את הקנס, ואם לא הוא ילך למשפט. 

<ענת ברקו (הליכוד):>
אבל - - -

<היו"ר ניסן סלומינסקי:>
אם לא נחליט כלום היום אז מה שיישאר זה הרשות תובעת אותו על אותם הסעיפים האלה למשפט.

<אורי מקלב (יהדות התורה):>
אם העסק נסגר אין ברירת קנס. 

<היו"ר ניסן סלומינסקי:>
אני לא יכול לקבוע שאין משפט כרגע. 

<אורי מקלב (יהדות התורה):>
משפט כן. אין ברירת קנס. 

<אפרת חקק:>
אני רוצה להגיד משהו. 

<אורי מקלב (יהדות התורה):>
אנחנו מחריגים: כל עבירות הקנס יחולו על כל - - -

<היו"ר ניסן סלומינסקי:>
אז אני אומר, אין ברירה, ואז הולכים למשפט. שמע, מה אנחנו עושים? 

<נאוה אושר:>
אני יכולה לקבל את רשות הדיבור? אני מרגישה שקצת הלכנו לאיבוד. נאמר פה מה זה כיעור ומה זה לא. אני חייבת להדגיש שוב את המטרה כי, כנראה, לא הייתי ברורה בפעם הקודמת. המטרה היא הסדר הציבורי. נכון ש"אין עוד מלבדו" ייכנס, ככל הנראה, למרחב של שיקולי אכיפה. זאת אומרת יש גם את זה. גם בפרקליטות יש זוטי דברים, ויש "אין עניין לציבור". זה ייכנס לשם. בואו נפריד בין מדיניות אכיפה לבין הנורמות שנקבעות עכשיו או נקבעו במסגרת חוקי העזר. 

<ענת ברקו (הליכוד):>
אם יתגמלו את הפקחים אז שיקולי האכיפה יהיו כאלה שיעברו, נניח, 10 ימים מיום שהוצב שלט, ודקה אחרי זה אנשים כבר יקבלו קנסות. 

<נאוה אושר:>
אני מציעה שאם יש בעיות ופגמים בהתנהלות של הרשות יכול להיות שצריך לטפל בזה במישור אחר. 

<ענת ברקו (הליכוד):>
נו, באמת - - -

<נאוה אושר:>
אנחנו עכשיו בדיון אחר. המטרה היא לשמור על החזות הציבורית. אם לא נאפשר לרשות להטיל קנסות, זה אומר שאנשים יתלו את המודעות האלה ויהיו כל מיני דברים ולא יהיה אמצעי יעיל בשביל לגרום להם להוריד. השיקולים הם לא רק פרסום, הם גם חזית הרשות, וכל מיני שיקולים שלה מה היא רוצה שיהיה - - -
<ענת ברקו (הליכוד):>
השיקולים הם גם טובת האזרחים שגרים באותה רשות. 

<נאוה אושר:>
כשאני אומרת "החזית של הרשות" זה לגמרי טובת האזרחים. אני חייבת לומר שקריית ביאליק היא באמת עירייה נאה - -

<ענת ברקו (הליכוד):>
נכון, מאוד. 

<נאוה אושר:>
- - והיא, כנראה, נאה מכיוון שהיא אוכפת, בין היתר, את כל ההסדרים הנוגעים לזה שאתה לא תולה שלט ומודעה איפה שאתה רוצה. זה בדיוק העניין. גם הכנסת לא הייתה רוצה שיהיו כל מיני מודעות  פה. 

<אורי מקלב (יהדות התורה):>
אני רוצה לשמוע על ההסבר הזה האם הפירוש הוא "או", "או", "או" או הכוונה היא שגם אם שולם - - -

<היו"ר ניסן סלומינסקי:>
נאוה, אני מציע להחריג את סעיף 15 או לפצל אותו.

<ענת ברקו (הליכוד):>
אדוני, רק קריית ביאליק כל כך מחמירים? כי אני יודעת שיפה מאוד שם. 
<נאוה אושר:>
זה גם ככה בחוקי עזר נוספים. 

<ענת פרץ:>
זה בכלל חוק עזר מאומץ. 

<היו"ר ניסן סלומינסקי:>
אנחנו עוברים רשות-רשות. כל פעם מגיעה קבוצה אחרת של רשויות, ואנחנו עוברים עליהם. 

<אורי מקלב (יהדות התורה):>

טלפנתי עכשיו לסגן ראש עיריית ירושלים, ושאלתי אותו, אצלכם ברשות אם כתוב "אין עוד מלבדו" – הוא אמר לי, התקלת אותי, אני לא יודע להגיד לך; אבל אם יהיה כתוב "דרוש עובד" – ישלמו על זה. 

<היו"ר ניסן סלומינסקי:>
אז אתה כחבר מועצת העיר איך נתת את ידך לעניין? בטוח שהצבעת בעד. היית בקואליציה. 

<אורי מקלב (יהדות התורה):>
בזמני זה לא היה. 

<היו"ר ניסן סלומינסקי:>
עכשיו הרוב בקואליציה. 

<אורי מקלב (יהדות התורה):>
למה אני צריך בעירייה? אני נלחם פה. 

<היו"ר ניסן סלומינסקי:>
אבל פה אני לא נלחם על החוק עצמו. 
<אורי מקלב (יהדות התורה):>
החוק עצמו לא ישים.


- - - אומרת בהסבר. 

<היו"ר ניסן סלומינסקי:>
אני רוצה להציע שבסעיף 15- - 

<אפרת חקק:>
בסעיף 15 אני חייבת להגיד שאני לא מסכימה עם הפרשנות. כי אם זה רק אחרי הרישיון - - -

<היו"ר ניסן סלומינסקי:>
אני רוצה לפצל את סעיף 15 שלא תהיה מחלוקת: עסק שהשילוט מפרסם חדל להתקיים ועדיין שולמו עליו דמי שילוט, כל זמן ששולמו דמי שילוט לא צריך לשלם. 

<אפרת חקק:>
אני חייבת להגיד שאני לא בהכרח מסכימה עם העיקרון הזה. אם אתה מסתובב בעיר, ויש המון שלטים של עסקים שנסגרו זה משפיע על האווירה של העירייה. 

<נאוה אושר:>
איך הרשות תסיר? אין לה גישה לתוך החנות. 

<היו"ר ניסן סלומינסקי:>
אני לא אמרתי להסיר. 

<נאוה אושר:>
אבל אם הם לא יסירו - -

<היו"ר ניסן סלומינסקי:>
את לא שמעת מה אמרתי. אמרתי, עסק שנסגר וכבר שילמו על הפרסום - -

<נאוה אושר:>
אז לא תהיה חובה להסיר. 

<היו"ר ניסן סלומינסקי:>
כל זמן שהוא שילם הוא לא צריך להסיר. תיגמר השנה – הוא יהיה צריך שוב לשלם. לא ישלם אז זה משהו אחר לגמרי. 

<אפרת חקק:>
אם ככה את מפרשת את זה אז את יכולה להסתפק בסעיף 2(א). את העבירה הקודמת את יכולה לבטא על 15. 

<ענת פרץ:>
העניין של ההסרה זה המהות של הסעיף הספציפי, שבן אדם לא הסיר. זה שבן אדם שילם או לא שילם זה סוגיה אחרת. סעיף 15 נועד לעניין ההסרה. לכן אנחנו נקבל קנס אם הוא לא הסיר. 

<אפרת חקק:>
אבל אם הוא שילם על שנה, ואחרי שנה הוא לא הסיר, את היית יכולה להשתמש ב-15 והיית יכולה גם להשתמש בסעיף 2. 

<ענת פרץ:>
נכון. 

אבל אם יש לי מצב אחר מה קורה אחרי שנה? 
<היו"ר ניסן סלומינסקי:>
הוא צריך לשלם. 

<ענת פרץ:>
הוא לא שילם, אז מה לעניין ההסרה? אני רוצה הבן אדם יסיר את השלט. 
<היו"ר ניסן סלומינסקי:>
למה? הוא רוצה לשלם לך. הוא משלם. 

<ענת פרץ:>
לא, אני מדברת על מקרה - -

<היו"ר ניסן סלומינסקי:>
די, חבל על הזמן - -

<אורי מקלב (יהדות התורה):>
- - - את הקנס?

<היו"ר ניסן סלומינסקי:>
רבותי. 


הוא ישלם, ואם לא ישלם אז יהיה משפט. 

<היו"ר ניסן סלומינסקי:>
אני אומר שוב – אנחנו מוציאים מסעיף 15 את החלק שאם העסק שהשילוט מפרסם חדל להתקיים ועדיין נמצא בזמן ששולם עליו אז הוא לא צריך לעשות שום דבר. תיגמר התקופה – הוא צריך לשלם; לא שילם – אתה צריך להסיר; לא הסרת – אתה צריך לשלם את הקנס או יש משפט. אבל נניח אם שילמו על שלט לשנה, ואחרי חצי שנה העסק נסגר - -

<ענת פרץ:>
אז עד השנה יש לו גרייס. 

<היו"ר ניסן סלומינסקי:>
בדיוק. 

<ענת פרץ:>
זה בדיוק מה שהסעיף אומר. 

<היו"ר ניסן סלומינסקי:>
לא, זה לא מה שכתוב. 

<ענת פרץ:>
ככה אנחנו מפרשים את זה. בסדר? זאת הפרשנות. 

<היו"ר ניסן סלומינסקי:>
נכתוב את זה במפורש כי זה באמת סביר מהפירוש. 

<אורי מקלב (יהדות התורה):>
אתה רוצה שאני אלך כבר? 

<היו"ר ניסן סלומינסקי:>
לא, אתה יכול להישאר. 

<אורי מקלב (יהדות התורה):>
אני אלך. יהיה לך יותר קל. 

<היו"ר ניסן סלומינסקי:>
מה יותר קל? אם זה היה תלוי בי, והיינו דנים על העניין באמת אז כל מה שנמצא בתוך החנות ומפרסמים אני לא חושב שצריך לשלם עליו בכלל. 

<אורי מקלב (יהדות התורה):>
תחשבי שזה היה לי בראש - - -

<ענת פרץ:>
לעניין "אין מלבדו" כדי שתוכל להשיב לאנשים ששאלו – אז יש לך הגדרה מפורשת לשלט שאומר לך ש"אין מלבדו" לא מחויב כי רשום לך על שלט: "הודעה שנועדה לפרסם עסק או עיסוק". "אין מלבדו" לא מפרסם לא עסק ולא עיסוק. 

<היו"ר ניסן סלומינסקי:>
תלוי. זה סיפור נפרד, זה לא ככה. נניח אם חב"ד מפרסם את "אין עוד מלבדו" זה העסק שלהם. 

<אפרת חקק:>
שילוט זה גם "שלט" או "מודעה".

<אורי מקלב (יהדות התורה):>
אמרתי שזה מסתייג בסעיף 8 שזה "מודעות ושלטים בעלי אופי פוליטי" שאז לא צריך - - -
<נאוה אושר:>
- - -

<היו"ר ניסן סלומינסקי:>
אם העניין נסגר אז אני לא יודע - -

<ענת פרץ:>
אז "אין מלבדו" - -

<אורי מקלב (יהדות התורה):>
תלוי גם מתי הוא שם את זה – אחרי שהעסק נסגר או לפני כן? 

<היו"ר ניסן סלומינסקי:>
אני חושב שהוא שם את זה לקראת סגירת העסק. 

<אפרת חקק:>
אני רוצה להעיר שתי הערות עקרוניות לפני שאנחנו ממשיכים: א', זה נכון שאנחנו כאילו מקלים עם האזרח בזה שאנחנו הופכים עבירה לעבירת קנס, אבל אנחנו תמיד צריכים לשים לב למתח הזה בין אכיפה מנהלית שהיא יותר קלה מצד אחד אבל מצד שני הרבה יותר נוחה לעירייה, ולכן לפעמים הרבה יותר אזרחים נופלים לתוך האכיפה.

<אורי מקלב (יהדות התורה):>
אם אני אשאל את קריית ביאליק כמה עבירות משפט הם הגישו בשנת 2015 או 2016, ובעוד שנה נשאל אותם מה קרה בעיר באותן עבירות אתה תראה שיש גידול גדול בהגשות. 

<אפרת חקק:>
ויכול להיות שזה בצדק כדי שהעירייה תהיה יפה. 

<היו"ר ניסן סלומינסקי:>
א', לעירייה, ו-ב', גם לא לפגוע באיש ולהזמין אותו למשפט. 

<אפרת חקק:>
נכון. 

<אורי מקלב (יהדות התורה):>
אבל כדי שהיד לא תהיה קלה על ההדק, ומכיוון שאנחנו רואים לא פעם שאדם כמו סטודנט למשל, תלה מודעות ומקבל דוחות על מודעה קטנה, ואנחנו רואים אכיפה אגרסיבית ולפעמים סלקטיבית ולפעמים גם שימוש פוליטי בקנסות ועוד דברים כאלה – אז אנחנו צריכים להיות הרבה יותר זהירים. בסופו של דבר אנחנו רואים שהיועצת המשפטית רואה את הדברים נכוחה כמו שהם התכוונו, אבל הפקח בשטח רואה את הדברים אחרת. 

<היו"ר ניסן סלומינסקי:>
לכן אני אומר שאנחנו נבחין. 

<אפרת חקק:>
אני מסכימה עם נאוה שאולי שווה לוועדה הזאת לעשות דיון מעקב כללי יותר ולא אגב עירייה ספציפית על נושאים מסוימים. 

<היו"ר ניסן סלומינסקי:>
אם זה בסמכות שלנו אני הייתי מקיים דיון על עצם החיובים של פרסום בתוך חנות. אני לא חושב שאם הוא כותב "כשר" או "לא כשר" צריך לשלם על זה אגרה. אם הוא שם למעלה זה משהו אחר. כל מה שיוצא מחוץ לחנות שלנו הוא צריך לשלם עליו. אבל בתוך החנות שלו? מה רוצים שהוא יעשה? עוד מעט על זה שהוא נמצא שם הוא צריך לשלם אגרה. אבל כרגע זה לא על השולחן. השאלה אם זה בסמכות שלנו או של ועדת פנים. 

<אפרת חקק:>
זה בתפר בין ועדת הפנים לוועדה שלנו כי הוועדה שלנו אמונה על כל מה שקשור בעבירות של העיריות. 

<היו"ר ניסן סלומינסקי:>
אז יכול להיות שיום אחד צריך לעשות דיון עקרוני על כל הדבר הזה. 

<אפרת חקק:>
אז אולי לקחת נושא-נושא ולעשות דיון עקרוני. לא לשנות דווקא את הצווים של קריית ביאליק, לדוגמה, כשלא - - -

<היו"ר ניסן סלומינסקי:>
אם כי רק הדבר פה זה צורם.

<אורי מקלב (יהדות התורה):>
אני אעבור אתך בחנות ופתאום אראה לך איזה נייר מודבק על חלון, ואז אני שואל אותך, למה, ותגיד לי שאתה לא יודע. אני אכנס לבעל החנות והוא יגיד לי שהם דרשו ממנו אגרה, אז הוא שם משהו לא יפה, וזה נחשב פרסום. 

<היו"ר ניסן סלומינסקי:>
אני חושב שזה שיגעון. אני לא זוכר שאני חייבתי את האנשים. הייתי 21 שנים ראש רשות, ואני לא זוכר שחייבתי את האנשים. 
<אפרת חקק:>
בכל רשות זה משהו אחר. 

<אורי מקלב (יהדות התורה):>
אבל היום זה משהו אחר. הכול היום הולך אלקטרוני. היום עובר פקח עם מצלמה דיגיטלית ומצלם את העסק. זה עובר למחלקה, ומשם רצים חיובים לפי גודל הפרסום וכדומה. 
<היו"ר ניסן סלומינסקי:>
זה לא ככה. עכשיו נכנסים לדיגיטלי השני, והוא אוטומטית מוריד לך את הכסף מהבנק. זה יגיע. 

<אורי מקלב (יהדות התורה):>
- - -

<היו"ר ניסן סלומינסקי:>
חכה, זה יגיע. 

<אורי מקלב (יהדות התורה):>
- - - ההוצאה לפועל - - - קנסות, ואנחנו נגמור עם העסק.

<היו"ר ניסן סלומינסקי:>
סעיף 18. מה זה? אסור לעשות על גבי מתקן פרסום עירוני. 

<אפרת חקק:>
לפני שנעבור לחוק העזר הבא – נאוה, רצית לעשות תיקון בסעיף 10? 

<היו"ר ניסן סלומינסקי:>
רגע, שנייה. 

<אפרת חקק:>
אני חוזרת רגע אחורה. בסעיף 10 רצית לכתוב: "לא יינתן רישיון"?

<נאוה אושר:>
כן. זה לא קריטי, אבל למעשה זה מתייחס לרשות. לא רציתי שיקרה מצב אבסורדי. 

<אפרת חקק:>
אני חייבת להגיד שאני לא חושבת שאנחנו צריכים את זה. הסעיף הזה מופיע בהרבה מאוד מקומות. 

<נאוה אושר:>
אין בעיה. בסדר גמור. 

<אפרת חקק:>
יש לך עוד הערות או שינויים שהיית רוצה לעשות בחוק העזר של שילוט? 

<היו"ר ניסן סלומינסקי:>
בואו נעשה. 18 גם. 

<אפרת חקק:>
אני פשוט שואלת אותה אם יש עוד משהו שלא מופיע לנו בטבלה. 

<היו"ר ניסן סלומינסקי:>
בואו נעבור קודם על הטבלה. 

אנחנו בסעיף 18. כשכתוב: "לא יפרסם אדם שילוט, אלא אם כן צוין בו שמו או מעונו של מפרסם השילוט, מתקינו או יצרנו" – מה זה לא יפרסם? ואם הוא לא כתב את שמו, הוא משלם קנס? 
<נאוה אושר:>
רציתי שנשמיט את תעודת הזהות. אה, לא, זה לעניין - - -

<אפרת חקק:>
זה לא פה. 

<נאוה אושר:>
אני מבלבלת. סליחה. 


מה השאלה? 

<היו"ר ניסן סלומינסקי:>
"לא יפרסם אדם שילוט", אלא אם שמו נמצא שם. ואם שמו לא נמצא – מה קורה אז? 

<נאוה אושר:>
אז הוא מפר. 

<היו"ר ניסן סלומינסקי:>
אז הוא מפר ומשלם 165 שקלים? 

<נאוה אושר:>
כן. 

<אפרת חקק:>
אם תצליחו למצוא אותו. 

<נאוה אושר:>
המטרה היא שתהיה פה גם אחריות כי אחרת איך תעקוב אחרי בעל השילוט? 

<היו"ר ניסן סלומינסקי:>
על כל שילוט הוא צריך לכתוב את שמו? 

<נאוה אושר:>
כן. או אם זה החברה שמפרסמת. 

<היו"ר ניסן סלומינסקי:>
נניח הוא כותב "כשר" – הוא צריך לכתוב שם את שמו? 

<נאוה אושר:>
הוא כותב את זה בחזית של החנות אז אפשר להגיד שאת שם החנות אפשר לאתר. 

<היו"ר ניסן סלומינסקי:>
גם לי זה נראה משונה שעל "כשר" משלמים אגרה. 

<נאוה אושר:>
כמו שאמרתי, אני חושבת ששם זה ייכנס למדיניות אכיפה. כולנו יודעים שלנסח כלל שיחול בצורה מדויקת על כל תחומי החיים הוא מאוד קשה. אתה מנסח אותו כדי שהוא יחול על הדברים העיקריים. 

<היו"ר ניסן סלומינסקי:>
אם כתוב: "נא לסגור הדלת, יש מזגן". גם על זה צריך לפרסם? גם על שעות הפתיחה והסגירה של החנות מפרסמים אגרות? 

<נאוה אושר:>
אני מנחשת שעל זה לא תהיה אכיפה, אבל עדיין נראה לי שאנחנו לא רוצים להסיר את החזית כי כמו שאמרתי, יכול להיות שיהיו שם דברים שזה לא נכון שהם יוצגו. 

<היו"ר ניסן סלומינסקי:>
בחזית החנות? 

<נאוה אושר:>
כן. 

<היו"ר ניסן סלומינסקי:>
בטוח יש דברים שלטעמי לא צריך. 

<נאוה אושר:>
בדיוק. אז השאלה פה היא מה אנחנו שמים על כף המאזניים. האם אנחנו שמים את השלט של "כשר" שככל הנראה לא תהיה שם מדיניות אכיפה ומה עם הצד השני ששם אנחנו לא רוצים שילוט שהוא בחזית וכן משפיע על האווירה של הרשות. אז נראה לי שבבחירה הזאת נבחר להשאיר. 


אנחנו ממשיכים בשילוט? 

<היו"ר ניסן סלומינסקי:>
כן. אנחנו ב-3. 

<נאוה אושר:>
אוקיי, אז נמשיך ליתר חוקי העזר. עכשיו נעבור למספרי בניינים. פה קבועות הוראות שבעל בניין צריך להציג את מס' הבניין בשביל הסדר הציבורי. אנחנו נהיה פה הרבה בעניין של סדר ציבורי כדי שיהיה ניתן ללכת ברחוב ולדעת איזה מספרים יש. 

פתיחת בתי עסק וסגירתם – גם פה הרשות קובעת מה נכון מבחינת הרגישות של ימי המנוחה וגם מבחינת הסטטוס קוו בעניין הזה וגם מבחינת מניעת רעש; כלומר בשעות מסוימות אסור יהיה לפתוח. 

<אפרת חקק:>
דילגת על כמה דברים: על רוכלים, על החזקת מקלטים. 
<נאוה אושר:>
אני בעניין קריית ביאליק. 

<ענת פרץ:>
איסור בעלי חיים. קפצת על שלושה. 

<נאוה אושר:>
אוקיי, סליחה. בסדר גמור. 

לגבי בניינים – היה משהו שאמרנו שנוריד. את אמרת שאת חושבת שצריך להשמיט. 

<אפרת חקק:>
ב-7 הורדנו את 2. נכתוב שזה רק 7(1). 

<נאוה אושר:>
אז יש גם החזקת מקלטים שזה בעצם החובה של בעל נכס להחזיק את המקלט במצב נקי שלא עלינו אם צריך יהיה לעשות בו שימוש יהיה ניתן; הבא זה חוק עזר בעניין רוכלים. 

<היו"ר ניסן סלומינסקי:>
ומה קורה עם המקלטים של הרשות? עד היום אנחנו יודעים שהמקלטים של הרשות עד שצריך אותם הם תמיד סגורים, לא נקיים, לא מסודרים, לא מאורגנים. אז למי הם משלמים את הקנס? 

<קריאה:>
לעצמם. 

<ענת פרץ:>
יש חוק מדינה בנושא החזקת מקלטים. עירייה רשאית להשתמש במקלט באופן דו-שימושי – גם לצרכיה וגם לצורכי אג"א. ואז במקרה שיש שעת חירום היא נדרשת תוך זמן סף שהחוק קבע - - -

<היו"ר ניסן סלומינסקי:>
אם זה ככה זה המזל. אם היא משתמשת בו גם לצרכיה אז המקלט הזה יישמר. אני מדבר על מקלטים שכשיש אזעקה אף אחד לא יודע איפה המפתח את המקלט, וכשפותחים אותו או פורצים אותו בפנים זה שמחה וששון – אי אפשר להיכנס. 

<ענת פרץ:>
לכן יש משרד הפנים. 

<היו"ר ניסן סלומינסקי:>
אז הרשות משלמת קנס למשרד הפנים? 

<ענת פרץ:>
זה לא קורה, אבל משרד הפנים עושה בדרך כלל ביקורת. עכשיו בשעת חירום יש פעם או פעמיים בשנה מקרים כאלה. בודקים גם את נושא המקלוט ונותנים דין וחשבון גם לפיקוד העורף וגם למשרד הפנים. בדרך כלל זה לא אמור לקרות, וגם יודעים ספציפית מי מחזיק במפתח. 

<היו"ר ניסן סלומינסקי:>
כמעט בכל אירוע שהיו צריכים להשתמש זה קרה, חוץ מאשר במקומות ששם המחסן הוא דו תכליתי, והשתמשו בזה. 

<נאוה אושר:>
הגענו לחוק עזר "רוכלים". הוא נחקק מכוח חוק רישוי עסקים. המטרה היא להסדיר את כל נושא הרוכלות: גם את הבטיחות, גם את הסדר הציבורי. המונח הקבוע כבר שגור בפי. 

פה היה נראה לי לנכון להשמיט את תעודת הזהות לעניין 16(א) בגלל נושא של הגנת הפרטיות. כלומר זה שצריך את השם שלו ואת מספר הלוחית כדי שאפשר יהיה להתחקות אחריו, אז תעודת זהות והמען שלו זה היה נראה לי קצת מוגזם, אם זה מקובל עלייך. 

<היו"ר ניסן סלומינסקי:>
כאן זה חוק נגד "אלטעזאכן". הוא לא יכול לצעוק: "אלטעזאכן" או דברים כאלה.

<אפרת חקק:>
יש לכם רוכלים עם עגלות? 

<ענת פרץ:>
אין הרבה. מעט.

<אפרת חקק:>
אתם נותנים - - -

<ענת פרץ:>
אני כבר 10 שנים יועצת משפטית, ואף אחד לא פנה כדי לקבל רישיון כזה. אנחנו מחרימים לרובם את הסחורה, וחלק גדול מוכר את מרכולתו בשוק. 

<נאוה אושר:>
תעודת זהות רשומה להם ברישומים שלהם. 

<ענת פרץ:>
ברישיון. 

<נאוה אושר:>
לדעתי, זה לא צריך להיות מוצג. זה לא נראה לי נכון. 

<אפרת חקק:>
אם מישהו באמת עוסק ברוכלות ללא רישיון וגם לא שם את השלט שלו האם הייתם נותנים לו קנס? 

<ענת פרץ:>
רשום כאן במפורש שלא. רשום כאן: "רוכל המשתמש בעגלה לצורך עסקו יקבע על צידה האחורה במקום הנראה לעין לוחית מספר שנתן לו ראש עירייה". אז ראש העירייה לא נתן לו שילוט, אז הוא יקבל קנס. 

<אפרת חקק:>
אז בעצם אם תשתמשו בחוק הזה בעצם תשתמשו ב-2(א) :"לא יעסוק אדם ברוכלות ללא רישיון". 

<ענת פרץ:>
כן. 

<היו"ר ניסן סלומינסקי:>
מה נעשה עם כל הרוכלים ועניינים אחרים. את עברת על כל זה? 

<אפרת חקק:>
כן, זה די סטנדרטי. לדעתי, הם לא ישתמשו לרוב ברוב הסעיפים, אלא ישתמשו בסעיף הזה. כפי שהיא אמרה, הם לא נתנו היתר כזה בעשות האחרון. 

<היו"ר ניסן סלומינסקי:>
יש לכם הרבה רוכלים? 


נניח אם יש משחק כדורגל ומגיעים רוכלים או מחנה צבא, ויש לידו אירוע מסוים, זה גם כלול? לא רוכל קבוע, אלא רק לאירוע מסוים. 

<ענת פרץ:>
אני אומרת שוב –לא קרה לנו מקרה כזה כי גם באירועים העירוניים אנחנו מפרסמים קול קורא לצורך הפעלת דוכן. ואז אנשים מגיעים כדי לקבל דוכן קרוב יותר לאירוע ולא להימצא מחוץ למתחם. אז אנחנו לא מגיעים למקומות כאלה. 

<אפרת חקק:>
ורוכל ללא רישיון שעוסק ברוכלות בין השעות 16:00-14:00 או בלילה יקבל 320 או 475? 

<ענת פרץ:>
את מדבר על 2(א)-(ג)? 

<אפרת חקק:>
2(א) בשילוב עם 14(א). מה היית נותנת? 

<ענת פרץ:>
לדעתי, אדם שמתעסק ללא רוכלות יקבל על העיסוק העיקרי. כלומר הוא יתעסק ללא רישיון. אם את שואלת אם יש אופציה כזאת? יש אופציה. אם הוא עסק ללא רישיון ובין השעות 16:00-14:00 אז זאת עבירה אחת, וזאת עבירה אחרת. 
<נאוה אושר:>
אבל בואו נראה מה ההגדרה של רוכל, ואז אולי זה ישיב על השאלה. 

<היו"ר ניסן סלומינסקי:>
מה זה הגדרה של רוכל? 

<אפרת חקק:>
בעל רישיון רוכלות. 

<ענת פרץ:>
ההגדרה של רוכל לא תשנה. 

<אפרת חקק:>
היא צודקת. ההגדרה של רוכל היא "בעל רישיון רוכלות שניתן לפי חוק". 

<היו"ר ניסן סלומינסקי:>
טוב. סעיף 6. 

<נאוה אושר:>
איסור החזקת בעלי חיים. זאת אומרת אפשר להחזיק אותם רק על קרקע חקלאית. "לא יחזיק אדם בעל חיים על קרקע חקלאית ואלא על-פי היתר". מדובר פה על בהמות. 

<היו"ר ניסן סלומינסקי:>
איך זה? כלב או חתול זה לא בעלי חיים? 

<נאוה אושר:>
לא. זה לא בהמה. יש חוק עזר נפרד לחתולים ולכלבים. 

<היו"ר ניסן סלומינסקי:>
"על בהמה, לרבות סוס, חמור, פרה, כבשה". אז זה לא בהמה. איך נתנו לכלבים או לחתולים? 

<נאוה אושר:>
יש חוק עזר נפרד שעוסק בכלבים וחתולים. הוא לא נמצא פה. 

<אפרת חקק:>
ויש גם חקיקה ארצית. 

<ענת פרץ:>
בחקיקה ארצית, לא בחוק עזר. 

<אפרת חקק:>
על זה נדבר בהמשך גם לעניין ראשון לציון. 

<היו"ר ניסן סלומינסקי:>
רוכל פעם היה עם סוס או חמור, והיום זה כבר מכונית? 

<ענת פרץ:>
היום עם מכונית או עגלה. 

<היו"ר ניסן סלומינסקי:>
אבל מי קשור לעגלה? הסוס או החמור? אז יש כאן כפול.
<נעמה פויכטונגר:>
בירושלים אפשר לראות עגלות רוכלים קשורות לאופניים. 

<היו"ר ניסן סלומינסקי:>
אז שם אדם קשור לעגלה, וגם אדם הוא לא בעל חיים, את אומרת. אלא אם כן זה קרקע חקלאית. 


הסעיף הבא – פתיחת בתי עסק. 

<נאוה אושר:>
פתיחת בתי עסק זה עניין מקומי גם בהתייחס לרגישות של ימי מנוחה וגם בהתייחס לשעות שבהן לא רואים לנכון שיהיו עסקים פתוחים כדי לשמור על השקט הציבורי. 

אם אתם רוצים שאני אפסיק תגידו. 

<היו"ר ניסן סלומינסקי:>
צריכים לסיים לפחות את קריית ביאליק. כל זה קריית ביאליק? מה עשיתם עד עכשיו? 

<ענת פרץ:>
היה לנו צו מאוד ישן. 

<היו"ר ניסן סלומינסקי:>
בימי מנוחה זה כולל את הכול, ורק יש פה תוספת של יום השואה? 

<ענת פרץ:>
לא רק. 

<היו"ר ניסן סלומינסקי:>
ליל יום השואה. 

<ענת פרץ:>
תשעה באב, יום הזיכרון. 

<היו"ר ניסן סלומינסקי:>
מה עם יום הזיכרון? 

<ענת פרץ:>
גם. 

<היו"ר ניסן סלומינסקי:>
הוא לא כתוב. 

<ענת פרץ:>
בימי מנוחה רשום בהגדרה. 

<היו"ר ניסן סלומינסקי:>
זה כולל יום הזיכרון? 

<ענת פרץ:>
לא. 

<אפרת חקק:>
זה לא יום שנקבע בפקודת ימי מנוחה? 

<ענת פרץ:>
כן. 

<אפרת חקק:>
אז זה כן. אז נראה שימי מנוחה הם הימים שנקבעו בפקודת ימי המנוחה. 

<היו"ר ניסן סלומינסקי:>
ביום הזיכרון אנחנו לא מאפשרים לפתוח בתי עסק? 

<נאוה אושר:>
בערב. 

<היו"ר ניסן סלומינסקי:>
לא פותחים בתי קפה? 

<נאוה אושר:>
זה גם מקובל מאוד. רואים את זה בהרבה רשויות. 

<היו"ר ניסן סלומינסקי:>
אז צריכים להכניס את זה לפה כי פה כתוב רק על יום השואה. 

<ענת פרץ:>
לגבי יום השואה ויום הזיכרון יש חוק של מדינת ישראל שאנחנו אוכפים אותו באמצעות החוק הזה. חוק העזר הזה מתעסק רק בתשעה באב, ביום כיפור ויתר ימי המנוחה. 

<היו"ר ניסן סלומינסקי:>
ומה זה ליל יום השואה? 

<נאוה אושר:>
הוא אומר שאין יום הזיכרון לחללי צה"ל. 

<היו"ר ניסן סלומינסקי:>
תסתכלי ב-7 4(א). 

<ענת פרץ:>
"בליל יום הזיכרון לשואה ולגבורה כמשמעותו ביום הזיכרון". זה נכנס. יום הזיכרון לחללי צה"ל לא מופיע כאן. 

<נאוה אושר:>
הבעיה היא שאנחנו לא יכולים להוסיף אותו. 

<ענת פרץ:>
חוק יום הזיכרון לחללי מלחמות הקוממיות וצה"ל משנת 1998. יש חוק מדינה שקובע את עניין הפתיחה והסגירה של בתי עסק באותו יום. 

<היו"ר ניסן סלומינסקי:>
טוב. לגבי יום הזיכרון אין חוק ולכן זה נכנס לפה? 

<ענת פרץ:>
כן. 

<היו"ר ניסן סלומינסקי:>
כי אני רואה שאחר כך זה מפורט שם. למה זה חוזר על עצמו? ב-4(א) וב-2 זה חוזר על עצמו. 

<אפרת חקק:>
יש הגדרות שונות לבית עסק, בית אוכל, בית קפה, בית עינוג. 

<היו"ר ניסן סלומינסקי:>
בסדר. 


חנות לממכר מזון בימים שאינם ימי מנוחה צריכה להיסגר ב-20:00? ככה זה אצלכם? 

<ענת פרץ:>
חנות לממכר מזון בקיץ. מ-20:00 עד 5:00. 

<היו"ר ניסן סלומינסקי:>
ב-20:00 צריך להיסגר סופרמרקט? 

<ענת פרץ:>
כן. 

<היו"ר ניסן סלומינסקי:>
ברצינות? אין לכם משהו אחרי 20:00? איך זה יכול להיות? 

<ענת פרץ:>
במקומות אחרים יש רשתות גדולות שפתוחות מאוחר יותר. לא אצלנו בעיר. 

<היו"ר ניסן סלומינסקי:>
ב-20:00 אדם נשאר רעב. 

<ענת פרץ:>
אנחנו עיר שינה. אנחנו שמים את הראש ונוסעים לתל-אביב או לירושלים. 

<היו"ר ניסן סלומינסקי:>
טוב. 

קיוסק – עד 24:00. 

<אפרת חקק:>
ולפני החגים יש אפשרות. 

<היו"ר ניסן סלומינסקי:>
פינוי חפצים מיושנים. 

איך נגמור את כל זה? זה סיפור. זה טירוף לעשות הכול. תמיד עוברים על הכול? אני לא דן עכשיו על העניין עצמו, אלא רק על הפוזיציה השונה אז אני מאשר את זה אוטומטית? 
<אפרת חקק:>
לא אוטומטית. נאוה יכולה אולי להציג את הקבוצות של העבירות שעדיין נשארו לנו, ואת השינויים וההערות שיש לך, ואם יש לכם הערות. 

<היו"ר ניסן סלומינסקי:>
את עברת על הכול אחד לאחד? 

<נאוה אושר:>
בדקתי כמיטב יכולתי. 

<היו"ר ניסן סלומינסקי:>
ויש לך הערות? 

<נאוה אושר:>
לגבי מה שנשאר? 

<היו"ר ניסן סלומינסקי:>
כן. מה שעברנו עברנו. מה שנשאר זה העניין. אני לא רוצה שהם יצטרכו לבוא אלינו בעוד חודש שוב כדי לגמור את זה. 

<אפרת חקק:>
תציגי בקצרה את הנושאים. 

<היו"ר ניסן סלומינסקי:>
פינוי חפצים מיושנים – עברת על זה? 

<נאוה אושר:>
כן. זה בסדר. 

<אפרת חקק:>
נאוה, נעמה, אני וכמובן קריית ביאליק – כולנו עברנו על כל החוקים וכל הסעיפים. נאוה, נעמה ואני הערנו את הערותינו. יש כמה שינויים שאתם יכולים לראות בתוך החוק ובתוך הטבלה. 

<נאוה אושר:>
אני עוברת מהר: צעצועים מסוכנים – מקובל עלינו; שווקים – הייתה לאפרת הערה לעניין "לא ימכור אדם טובין - -

<אפרת חקק:>
דילגת על צעצועים מסוכנים. 

<נאוה אושר:>
אמרתי שזה מקובל עלינו. 


שווקים – הייתה לך הערה לעניין "לא ימכור אדם טובין, אלא בשוק". 

<אפרת חקק:>
זה סעיף שבעירייה אחרת הורדנו כי לא הבנו עד הסוף מה זה; האם זה באמת נכון שאי אפשר למכור את אלה בשוק. 

<היו"ר ניסן סלומינסקי:>
מה זה "טובין"? 

<אפרת חקק:>
זה הכול. זה נראה לנו בזמנו מאוד רחב וגם לא נדרש כי יש לכם עבירות אחרות. 

<היו"ר ניסן סלומינסקי:>
זה נראה משונה מאוד. 

<ענת פרץ:>
אנחנו לא נתעקש, אבל כשקוראים סעיף אז קוראים אותו יחד עם חוק העזר. חוק העזר מדבר על מכירה בשווקים, אז הכוונה היא שמכירת טובין תהיה בשווקים. אבל אנחנו לא נתעקש. 

<אפרת חקק:>
אז נוריד. 

<היו"ר ניסן סלומינסקי:>
"לא ייכנס אדם לשוק". השווקים סגורים ונעולים? 

<ענת פרץ:>
יש לנו שוק אחד, והוא סגור. הוא מגודר, וכל רוכל מקבל היתר.

<היו"ר ניסן סלומינסקי:>
ומי מנקה? 

<ענת פרץ:>
הם אמורים לנקות, אבל העירייה מנקה כל סיום פעילות של השוק. 

<נאוה אושר:>
סעיף 11 – מניעת מפגעים. זה קובע שבעלי נכסים ומחזיקים יפעלו כדי למנוע ולהסיר מפגעים שיש להם בנכס. מפגעים זה כולל הרבה מאוד מקרים – נזילות או דברים מאוד חמורים. 

הערות קטנות – בסעיף 2 הוספנו בהערות: "ככל שהאמצעים לכך נתונים לשליטתו". נראה לי שצריך להוסיף לעניין "מחזיק" כי בעל נכס זה לא הקושי. 

<אפרת חקק:>
ומה בסעיף קטן (ב)? 

<נאוה אושר:>
לא היה ברור מה הוא מוסיף על סעיף (א). אפשר להשאיר את זה. מה דעתכם? אפשר להשמיט? 

<ענת פרץ:>
אפשר להשמיט. 

<אפרת חקק:>
נשמיט. אז רק נשאיר את 2(א).

<נאוה אושר:>
בנוסף לכך – סעיף 3 –"מי שהוא בעל נכס או מחזיק בו חייב מיד להסיר, לתקן ולסלק מפגע שנתגלה בנכס". גם פה ההערה "ובלבד שהמפגע בשליטתו" צריך להוסיף "לעניין מחזיק". 

<אפרת חקק:>
אבל לעניין ההודעה אני לא בטוחה שזה רק לעניין מחזיק. האחריות שלכם היא לשלוח הודעה לבעל הנכס. 

<נאוה אושר:>
לדעתי, בעל הנכס צריך להיות אחראי לנכס שלו. 

<היו"ר ניסן סלומינסקי:>
על איזה סעיף את מדברת? 

<אפרת חקק:>
3. ההחרגה הזאת "לאחר התראה". 

<נאוה אושר:>
- - - להחזיק, ואז מה – נטיל על המחזיק קנס אם הוא לא שלח הודעה? 

<ענת פרץ:>
לא, זאת לא שליחת הודעה. 

<נעמה פויכטונגר:>
את יכולה להגיד על כל הסעיף: "ובלבד שהוא - - - הודעה מראש לעניין מחזיק". 

<היו"ר ניסן סלומינסקי:>
מי שהוא בעל נכס, איזה מפגע הוא צריך להסיר? 

<נאוה אושר:>
המון סוגים של מפגעים. 

<היו"ר ניסן סלומינסקי:>
אבל מה אדם עושה בתוך הנכס שלי? 

<ענת פרץ:>
ביוב, יונים, קוצים, אנשים שהם אגרנים. דווקא בסעיף הזה אנחנו נתקלים בתופעה הזאת באופן יומיומי, לצערי. 

<היו"ר ניסן סלומינסקי:>
"לסלק מפגע שנתגלה בנכס". אם נניח יש לי מדרגות בתוך הבית שאין להן מעקה. אז אני מדין תורה צריך כי "לא תשים דמים בביתך". 

<נאוה אושר:>
יש הגדרה למפגע. 

<אפרת חקק:>
יש רשימה ארוכה של מה שנחשב למפגע, ובאמת אלה דברים די חמורים, ובגלל זה הם מבקשים את דרגת הקנס הכי גבוהה. 

<היו"ר ניסן סלומינסקי:>
אבל אם זה בנכס בתוך הבית שלי – מה אדם זר עושה בתוך הבית שלי? 

<ענת פרץ:>
נכס זה לאו דווקא הרבה מדרגות. זה יכול להיות גם חצר. נניח, אם אתה אוסף כל מיני ארגזים בחצר - -

<היו"ר ניסן סלומינסקי:>
פה הוא ברשות הרבים, אבל פה הוא ברשות היחיד. 

<נאוה אושר:>
אני כן מבקשת להשיב לך כי גם אני הופתעתי מכך בהתחלה. העניין הוא שיש החצנות, ומה שקורה ברשות היחיד יכול להחצין גם לרשות הרבים – ריחות או נזילות. בסופו של דבר אנחנו חיים בבנייה רוויה, והדברים כן חורגים מרשות היחיד. לעניין ההודעה אני אשמח שנדבר על זה. 
<היו"ר ניסן סלומינסקי:>
קנס זה בסדר כי כתוב: "לא תשים דמים בביתך". 

<נאוה אושר:>
מי ישלח את ההודעה? 

<היו"ר ניסן סלומינסקי:>
למה? 

<אפרת חקק:>
לבעל הנכס? 

<נאוה אושר:>
כן. אני לא לגמרי מבינה. 

<ענת פרץ:>
רשום: "מי שהוא בעל הנכס או מחזיק בו". 

<נאוה אושר:>
אוקיי, בסדר. 

<אפרת חקק:>
הם לא יתנו לו קנס עד שהם לא מתריעים. 

<נאוה אושר:>
הבנתי. תודה. 


לעניין סעיף 33 – בעקבות משרד המשפטים – "בעל נכס המחזיק בו חייב בהוצאת אשפת צמחים לפי אישור המפקח ובהתאם לתנאים שקבע בו כפי שיקבע במודעה שתפורסם בלוח המודעות של העירייה לגבי ימי הפינוי והאופן שבו יתבצע". נעמה אמרה שהתושב לא יכול לדעת על זה, אלא אם נשלחת לו הודעה. ענת מקריית ביאליק אמרה שנשלחות הודעות, כך שלא צריכה להיות בעיה להוסיף הערה: "ובלבד שנשלחה הודעה לתושבים". 

<נעמה פויכטונגר:>
יש נוסח סטנדרטי בשנים האחרונות. - - - העובדה שיידוע האזרחים לגבי השעות נשלח להם בהודעה. 

<אפרת חקק:>
אז נוסיף. 

<ענת פרץ:>
פורסם באתר האינטרנט העירוני ונשלח להם. 

<נאוה אושר:>
אני ממשיכה – סעיף 82. 

<אפרת חקק:>
תתעכבי על 76. 

<היו"ר ניסן סלומינסקי:>
מה עם כלב? 

<אפרת חקק:>
פספסתי את המילים "למעט הרשאה לאחר". את ביקשת להוריד את "למעט הרשאה לאחר" ב-76? 

<היו"ר ניסן סלומינסקי:>
מה עם 69? 

<אפרת חקק:>
ב-69 אנחנו אומרים "למעט כלב" כי יש חקיקה ארצית לעניין כלב. 

<היו"ר ניסן סלומינסקי:>
"לא יניח אדם לבעל חיים שבחזקתו להלך ברחוב ללא השגחה". 

<אפרת חקק:>
יש קנס שנקבע ברמה הארצית, ולכן זה כבר לא בתחום של חוק העזר. 

<היו"ר ניסן סלומינסקי:>
זה על כלב. בשאר הדברים? 

<אפרת חקק:>
בשאר הדברים עדיין אין הסדרה ארצית, ולכן הם צריכים את הסעיף. 

<ענת פרץ:>
אנחנו גרים בסמיכות לכפר ביאליק. יש שם סוסים ובהמות. 

<היו"ר ניסן סלומינסקי:>
אבל אמרת שבעל חיים לא כולל כלב. אז למה צריך לכתוב כאן "למעט כלב"? 

<אפרת חקק:>
בחוק העזר שלהם פורמלית זה עדיין כולל כלב. 

<נאוה אושר:>
שם זה בהמות. זה חוק עזר אחר. ההגדרה היא שונה. לכל חוק עזר יש ההגדרות שלו. 

<היו"ר ניסן סלומינסקי:>
לכל חוק עזר יש ההגדרות שלו? 

<אפרת חקק:>
כן. באותו חוק עזר "בעל חיים" היה רק בהמה, ופה זה כל בעל חיים. 

<היו"ר ניסן סלומינסקי:>
בסדר. אני כבר לא שואל שאלות. צריכה להיות אחידות. 

<נאוה אושר:>
כי כל חוק עזר והמטרה שלו. 

<אפרת חקק:>
וגם השנה שלו. כל אחד נחקק בשנה אחרת. 

<נאוה אושר:>
גם. ברור. 

<אפרת חקק:>
לעניין סעיף 76. אתם רוצים "למעט הרשאה לאחר" או לא? 
<ענת פרץ:>
יותר קשה לאכוף את זה. בגלל זה לא התנגדנו. זאת הייתה דרישה אז של משרד המשפטים או של הפנים. אבל האמת היא שהם צודקים כי מאוד קשה לאכוף. כשאתה בא ונותן הרשאה למישהו אחר אז קצת קשה לתפוס אותו ולתת לו את כתב האישום או את הקנס. זה קצת יותר בעיה. 

<נעמה פויכטונגר:>
אני אסביר את הגישה שלנו. דווקא הסעיף הזה הוא אפור קצת בעניין הזה. אנחנו בדרך כלל רוצים להבהיר בהקשרים האלה שאפשר לקנוס אדם על מעשה שמישהו אחר עשה רק אם אותו אחר שירת את האינטרסים לי. במקום שאני אזרוק את הזבל בעצמי ביקשתי מהפועל שלי לזרוק את הזבל. ואז אין הצדקה לפטור אותי. 

<היו"ר ניסן סלומינסקי:>
למרות שאין שליח לדבר עברה. 

<נעמה פויכטונגר:>
לכן בחוקי עזר חדשים הנוסח מדויק יותר וכותבים: "לא יעשה אדם כך וכך ולא ירשה לאדם מטעמו לעשות כך וכך". להבנתנו, גם סעיף כזה כשמדובר על השלכה או פיזור של אשפה מעשב נכון לאכוף אותו נגד בעל העסק בין אם עשה את זה בעצמו ובין אם שלח את העובד שלו לעשות את זה. 

<היו"ר ניסן סלומינסקי:>
אני לא צוחק – נניח שיש לי אשפה בחצר, וביקשתי ממישהו לזרוק את זה החוצה. אני אולי אשם, אבל זה שהוציא את זה החוצה גם צריך להיות אשם. מחר אני אבקש ממנו לתת סטירה למישהו והוא ייתן, אז מה יגידו? 

<נעמה פויכטונגר:>
הכוונה היא לא לפטור את מי שהרים את השקית בעצמו. 

<היו"ר ניסן סלומינסקי:>
אסור לפטור אותו. 

<נעמה פויכטונגר:>
מבחינת המדיניות שלנו והאינטרס הציבורי הפועל שלך יעשה מה שאתה אומר. אולי הוא יותר מפחד שאתה תפטר אותו מאשר הוא מפחד שבמקרה יעבור פקח. 

<היו"ר ניסן סלומינסקי:>
פועל זה כבר סיפור אחר. זה לא שלוחו של אדם, אלא זה היד האריכתא שלו, שזה משהו אחר גם בהלכה. אם הוא מקבל כסף, והוא פועל שלו זה משהו אחר מאשר סתם חבר שאמרתי לו להוציא את האשפה. 

<נעמה פויכטונגר:>
נכון. אבל כשהזכרתי את הנוסח "הרשאה לאחר מטעמו" אנחנו מתכוונים למה שאתה מתאר כיד האריכא. אני לא מבצע את הפעולה, ועושה את זה באמצעות מישהו אחר. 

<היו"ר ניסן סלומינסקי:>
דרך אגב, אם הגנן בחצר שלי זורק אחר כך את הפסולת לרשות הרבים אף אחד לא יחייב אותי. יחייבו רק אותו.

<נעמה פויכטונגר:>
זה קצת תלוי ביחסים ביניכם – אם אני נותן לו הוראות ספציפיות או הוא גנן עצמאי שאמור לדעת.

<היו"ר ניסן סלומינסקי:>
לא נותן. אז להפך – הוא ישלם את הקנס, לא אני אשלם את הקנס. 

<נעמה פויכטונגר:>
נכון. 

<היו"ר ניסן סלומינסקי:>
למשל מישהו שהחליף לי מזגן. שם את המזגן הישן ברחוב, ושם לי חדש. לא אני אשלם – הוא ישלם את זה. 

<נעמה פויכטונגר:>
נכון. התיאור הזה מדויק ונכון. אנחנו מחפשים את מי שנושא באחריות העיקרית למה שנעשה. לכן כאשר כתוב בחוק העזר "למעט הרשאה לאחר" אנחנו נמצאים קצת בתחום אפור. זה יכול להיות בכל מיני סוגים של רשות. לכן הפרקטיקה בשנים האחרונות ממה שאנחנו מבקשים מעיריות לעשות – והן בדרך כלל מסכימות – זה להבהיר שהאפשרות לאכוף את זה לגבי הרשאה לאחר היא רק לאחר מטעמו. בדיוק עניין היד האריכתא הזאת. זאת ההתלבטות כאן. נדמה לי שכולנו רואים את זה עין בעין, ואם כולם מסכימים אז מבחינתנו יהיה הכי נכון לבדוק פה לעניין "הרשאה לאחר" – "אחר מטעמו בלבד". זה מה שאנחנו בדרך כלל עושים. 
<היו"ר ניסן סלומינסקי:>
באיזה סעיף זה? 

<נעמה פויכטונגר:>
76. אם זה מקובל גם על הוועדה זה אולי הדבר הנכון. 

<אפרת חקק:>
זה לא נוסח שאנחנו בדרך כלל כותבים. בחוקים עצמם אתם עושים את זה עכשיו. 

<נעמה פויכטונגר:>
בחוקים עצמם היום כותבים: "בעל עסק - - - ולא ירשה לאחר מטעמו". זה הכי נקי. 

<אפרת חקק:>
נכון. אבל בצווים?

<נעמה פויכטונגר:>
בצווים זה יכול להיות "אחר מטעמו בלבד" או משהו כזה. יש כמה ואריאציות. 

<אפרת חקק:>
אז אתה מסכים לכתוב משהו בכיוון הזה, שזה יהיה רק "אחר מטעמו"? 

<היו"ר ניסן סלומינסקי:>
זה בסדר, כי כאן מדובר על ניקוי. זה משהו אחר. אבל לעומת זאת אם זורק לא ישפץ - - -

<אפרת חקק:>
אז ב-76 נכתוב משהו כמו "לעניין הרשאה לאחר", ובלבד שהוא מטעמו בלבד. 


בסעיף 82 אני הצעתי להבהיר שזה רק חזית הבית, ולא כל שיפוץ בתוך הבית. 

<היו"ר ניסן סלומינסקי:>
"לא ישפץ אדם בית, אלא על-פי הודעת שיפוץ". זה שוב שני דברים. תלוי מה הוא משפץ בבית. אם הוא משנה מהמסגרת החיצונית של הבית הוא חייב לקבל היתר בנייה. בין אם הוא חותך חלק מהבית ובין אם הוא מוסיף הוא צריך לקבל היתר בנייה. 

<נעמה פויכטונגר:>
חוק העזר אף פעם לא יכול להתגבר על חקיקה ראשית. הסטנדרטים של החקיקה הארצית ומה שהיא דורשת מהאזרח חלים עליו בכל מקרה. חוק העזר קובע איזה עוד דרישות העירייה רוצה להציג לאזרח. 

<היו"ר ניסן סלומינסקי:>
נניח שהבית כבר בסיום השיפוץ, ואני מזמין קבלן שיעשה לי שפריץ על הקירות - -

<ענת פרץ:>
זה בדיוק זה. 

<היו"ר ניסן סלומינסקי:>
אז אני צריך לקבל היתר מראש העיר? 

<ענת פרץ:>
אם זאת חזית אנחנו רוצים בדרך כלל לשמור על החזיתות. נניח כמו בירושלים – יש אבן ירושלמית. 

<היו"ר ניסן סלומינסקי:>
אבל אם מישהו רוצה לעשות אבן ירושלמית, הוא צריך לקבל אישור מראש העיר? 

<ענת פרץ:>
באופן עקרוני זה הסעיף, וכן רצוי כדי שנשמור על אחידות ולא נגיע למצב שמישהו צובע בית בצבע סגול ואחר כך בצבע צהוב. 

<היו"ר ניסן סלומינסקי:>
מישהו פעם ביקש? 

<ענת פרץ:>
פונים אלינו לגבי חזיתות, אבל זה נכנס תחת בקשה להיתר בנייה שאנחנו מכניסים דרישות שלנו. 

<היו"ר ניסן סלומינסקי:>
איפה זה כתוב כאן רק לגבי חזית? 

<ענת פרץ:>
זה מה שמבקשים לסייג. 

<נאוה אושר:>
זה כתוב כאן בסעיף, אבל זה לא היה ברור מספיק, ולכן ביקשו להוסיף. 

<היו"ר ניסן סלומינסקי:>
טוב. בסדר. יש חוק עזר לגבי השעון שלא ירוץ? 
<נאוה אושר:>
זה כבר רשות אחרת. 

<היו"ר ניסן סלומינסקי:>
אני לא רוצה לגרור אותם שוב. אתה בראשון לציון קרוב יחסית. 

<יובל יעקובי:>
השאלה, להערכתכם, עוד כמה זמן זה ייקח? 

<היו"ר ניסן סלומינסקי:>

אני חייב לסיים את הישיבה ב-15:00. ראשון לציון כבר לא יהיה היום. זה למזלכם. 

<יובל יעקובי:>
לא יהיה היום? 

<היו"ר ניסן סלומינסקי:>
איך נספיק? 

<נעמה פויכטונגר:>
יש גם חוף הכרמל. 

<היו"ר ניסן סלומינסקי:>
אני יודע. מה אני אעשה? לא האמנתי שניתקע כל כך. 

<נאוה אושר:>
בואו ננסה להזדרז. אנחנו עוד מעט מסיימים את קריית ביאליק. 

<יובל יעקובי:>
אם כך אני אזוז. 

<נאוה אושר:>
הסעיף הבא, סעיף 2, חוזר על עצמו. הוא היה כבר. פה הוא קובע 475 שקלים. בהוראה הקודמת זה היה 730 שקל. 

<היו"ר ניסן סלומינסקי:>
זה ששילם את הקנס? 

<נאוה אושר:>
זה נמחק. 

<היו"ר ניסן סלומינסקי:>
על הצואה הוא שילם.

<אפרת חקק:>
לא על צואה. על שוטטות כלבים. 

<נאוה אושר:>
אז אנחנו מוחקים את זה, אפרת. 

<יובל יעקובי:>
אני הולך. אבוא פעם אחרת. 

<היו"ר ניסן סלומינסקי:>
כן, תבוא פעם אחרת כי אנחנו לא נספיק. 

<נאוה אושר:>
אני מוחקת את סעיף 2. 

12(א) – "למעט יריקה". רצית להוסיף גם "למעט כלב". 

<אפרת חקק:>
רגע, מה את עושה עם 2? 

<נאוה אושר:>
למחוק. 


סעיף 12(א) – אפרת, רצית להוסיף "למעט כלב". אני ממשיכה: סעיף 28 - -

<היו"ר ניסן סלומינסקי:>
לירוק על כלב? 

<נאוה אושר:>
זה בגלל הגדרה ראשית. 

<היו"ר ניסן סלומינסקי:>
כתוב כאן: "למעט יריקה, למעט כלב". 

<אפרת חקק:>
"ולמעט כלב". 

<נאוה אושר:>
סעיף 28 – "המחזיק בנכס חייב להתקין בבניין או בחצרו כלי אשפה". אני לא אמשיך לקרוא מפאת קוצר הזמן. זה בהתאם למדיניות משרד הפנים לעניין כלי אצירה ראשון בלבד. לכן יש להוסיף לעניין כלי אצירה ראשון בלבד – "למעט לתקנם או להחליפם". 

סעיף 29(א) – כנ"ל. "לעניין כלי אצירה ראשון" או שאולי צריך לכתוב פה "כלי ראשון בלבד, ולמעט לתקנם או להחליפם". כנ"ל 30(ב). אני יכולה להמשיך? 


סעיף 5 2 – אני חושבת שזה לא נכון למעט פה כלב לעניין הכניסה לגן. לעניין סעיף (ב) זה בסדר גמור שיהיה פה "למעט כלב". אבל לעניין הכניסה לגן זה נראה משהו מקומי שרוצים לשמור על גן שמגיעים אליו ילדים קטנים, ולכן לא רוצים שייכנסו כלבים. אז שהמיעוט של כלב יהיה רק בסעיף (ב) ולא בסעיף (א). 

<אפרת חקק:>
אני ציינתי לך שבכלל לא כתוב 5(א). כתוב רק 5 2, שהנחתי שזה 5(ב). 

<נאוה אושר:>
אני בסעיף 52. אני בלבלתי אותך. סליחה. אני מצטערת, אני הטעיתי אותך. 

<אפרת חקק:>
לא. זה נמחק. 

<נעמה פויכטונגר:>
זה כאילו נמחק, אבל בעצם היה - - -

<אפרת חקק:>
אז 52(א) – "למעט כלב". 

<נאוה אושר:>
אבל אני לא חושבת שזה נכון ב-(א) "למעט כלב", כי זה כניסה לגן. 

<אפרת חקק:>
אז ב-52(א) זה הכול, וב-52(ב) – "למעט כלב". 

<נאוה אושר:>
כן. 


אני ממשיכה – אתם רוצים להוסיף ב-56 את המיעוט "מטעמו"? או שנשאיר את זה ככה? זה בעקבות מה שנעמה אמרה. 

<ענת פרץ:>
אני חושבת שדווקא להשאיר. זאת השלכת פסולת. 

<אפרת חקק:>
לא. היא שואלת האם לכתוב את זה - - 

<ענת פרץ:>
להשאיר כמו שדיברנו "מטעמו בלבד". 

<אפרת חקק:>
ולזה את מסכימה. 

<ענת פרץ:>
אין לי בעיה. 

<אפרת חקק:>
בכל הצו שלכם לכתוב את זה כמו שנעמה הציעה. 

<ענת פרץ:>
אין בעיה. 

<נאוה אושר:>
בסעיף 80(א) אין הערות לעניין הסעיף, רק שימו לב שהסעיף האחרון בצו, שהוא סעיף 78 הוא האחרון בטבלה, צריך להימחק כי יש פה חזרה. 

<אפרת חקק:>
אז את מוחקת את 78. אז הקנס יהיה הקנס הגבוה יותר. 

<נאוה אושר:>
כן. 

בסעיף 55 רצית: "ובלבד שהוצב שלט במקום". זהו. סיימנו. 

<אפרת חקק:>
לנעמה יש הערה לעניין 7. 

<נעמה פויכטונגר:>
אני הבעתי תמיהה לגבי הכוונה לאכוף איסור כזה נגד אשפה בכניסת מקום פרטי.

<היו"ר ניסן סלומינסקי:>
איזה סעיף? 

<אפרת חקק:>
סעיף 7 בעמוד 19. 

<ענת פרץ:>
אנחנו מתמודדים עם בעיות כאלה באופן יומיומי. 

<אפרת חקק:>
בהרבה מאוד רשויות אתם מבקשים לאכוף דברים במתחם הפרטי ככל שיש השפעה. 

<נעמה פויכטונגר:>
אני לא עומדת על זה. 

<אפרת חקק:>
אז נוריד את זה. 

<ענת פרץ:>
לא להוריד. להשאיר את הסעיף. 

<נעמה פויכטונגר:>
להוריד את ההערה. 

<ענת פרץ:>
אה, אוקיי. 

<היו"ר ניסן סלומינסקי:>
אצלנו ובהרבה מקומות בימי ראשון וחמישי אפשר להוציא גזם החוצה או דברים אחרים, ואז משאיות של המועצה עוברות, ואוספות את זה.

<ענת פרץ:>
זה הסעיף שדיברנו קודם לעניין הפרסום שנדרש שהעירייה תודיע בימי פינוי הגזם. 

<היו"ר ניסן סלומינסקי:>
אבל לא רק גזם. נניח אם יש מקרר ישן או כל מיני דברים. 

<ענת פרץ:>
הם לא מוציאים החוצה. מתקשרים למוקד העירוני, ובאים לאסוף את זה מתוך החצר. 

<היו"ר ניסן סלומינסקי:>
ככה זה על כל דבר? גם דברים קטנים כמו תנור לא מוציאים החוצה? 

<ענת פרץ:>
כן. 

<היו"ר ניסן סלומינסקי:>
ואתם מגיעים לכל אחד לקחת? 

<ענת פרץ:>
עושים ימים כאלה. אומרים להם, תשאירו ביום כך וכך ונגיע לאסוף. 

<היו"ר ניסן סלומינסקי:>
ולא משלמים על זה. 

<ענת פרץ:>
לא. 

<היו"ר ניסן סלומינסקי:>
בסדר. 

<נאוה אושר:>
אנחנו יכולים לעבור לחוף הכרמל? נעשה את זה ממש מהר. 

<היו"ר ניסן סלומינסקי:>
זה גם חבילה כזאת? 

<נאוה אושר:>
- - -

<נעמה פויכטונגר:>
הרושם שלי הוא שהרבה מהסעיפים - - -

<ענת פרץ:>
דומים. 

<אפרת חקק:>
אתה רוצה להצביע? 

<היו"ר ניסן סלומינסקי:>
לקרוא לענת ולאורי? 

עשינו את השינוי שם, כן? 

<אפרת חקק:>
כן. 

<היו"ר ניסן סלומינסקי:>
מי בעד לאשר את צו העיריות (עבירות הקנס) (תיקון), התשע"ז-2016 – קריית ביאליק? מי נגד? 

הצבעה

בעד הצו – פה-אחד
נגד – אין
נמנעים – אין 

צו העיריות (עבירות קנס) (תיקון), התשע"ז-2016 – קריית ביאליק, אושר. 

<היו"ר ניסן סלומינסקי:>
הצו אושר. 

<נאוה אושר:>
לגבי חוק הכרמל אני אגיד את ההערות. 

<היו"ר ניסן סלומינסקי:>
יש הרבה מחיקות. נעמה, את בטוחה שזה זהה? 

<נעמה פויכטונגר:>
לא אמרתי שזה זהה. הסעיפים פה הם גם די סטנדרטיים רובם. במידה רבה הם דומים לסעיפים שהוועדה אישרה לגבי קריית ביאליק. 

<היו"ר ניסן סלומינסקי:>
אנחנו צריכים ב-15:00 לסיים. אז, בבקשה. 

<נאוה אושר:>
גם פה יש מספר חוקים: העמדת רכב בחנייתו - -

<אפרת חקק:>
תתעכבי על העמדת רכב. 

<נאוה אושר:>
בהעמדת רכב בחנייתו יש תקנות: יש פקודת התעבורה ויש צו תעבורה ארצי. לכן נשאלת השאלה מה היחס בין צו התעבורה הארצי לבין חוקי העזר. העמדה שלנו היא שכל עוד אין עבירה שקבועה בצו התעבורה הארצי הרשות מוסמכת לקבוע אותה בחוק עזר, וכן היא מוסמכת גם לאכוף אותה במסגרת עבירות קנס. ככה אנחנו רואים את שלוש העבירות האלה. לכן אנחנו לא רואים מניעה משפטית לאשר אותו. 


חוף הכרמל – הסדרת מקומות רחצה – זה עניין של צניעות, שלא יימצא בלי בגד-ים וגם עניין של בטיחות אישית. 

יש הנושא של הסדרת הגדר החיה שאנחנו כבר מכירים.

אני עוברת הלאה מהר כדי שלא יהיו הערות:

מודעות ושלטים; יש מבנים מסוכנים; יש גם הנושא של שמירת הסדר והניקיון. 

בנושא שמירת הסדר והניקיון אני רוצה להעיר הערה אחת. בסעיף 24(א) מה שכתוב זה לעניין שוטטות למעט כלב. בגלל מדיניות משרד המשפטים שהיא גם לעניין סכנה אמרתי לאפרת שצריך, כנראה, להוסיף את המילה "סכנה". "לעניין שוטטות או סכנה". אבל זה לשיקול דעתכם. 
<נעמה פויכטונגר:>
זה נכון שההסדרה הארצית מתייחסת - - -

<נאוה אושר:>
אז מה שאתם חושבים. 

<קריאה:>
זה נכון. 

<נאוה אושר:>
בנוסף יש נושא של לוחיות מספר של בניינים. 

<היו"ר ניסן סלומינסקי:>
כל אזרח צריך לשים או העירייה עושה את זה? 

<נאוה אושר:>
בעל הבניין. 

<אסנת הירש:>
אני יועצת משפטית של חוף הכרמל. אנחנו מספקים את הלוחיות. 

<היו"ר ניסן סלומינסקי:>
זה זוהר? 

<אסנת הירש:>
זה מחזיר אור כחול. 

<היו"ר ניסן סלומינסקי:>
ובגודל מסוים? ויש גם מיקום שצריך לשים את זה בו? 

<אסנת הירש:>
כן. מקבלים הנחיה מהאגף המוניציפלי אצלנו איפה להתקין. 

<היו"ר ניסן סלומינסקי:>
בעל הבית שם את זה או גם אתם שמים את זה? 

<אסנת הירש:>
אנחנו היום יצאנו למבצע החלפה, אז אנחנו עשינו עבורם, ואחר כך כשמתבלה או נופל או נשבר הם מקבלים מאתנו ומתקינים לבד מחדש. 

<היו"ר ניסן סלומינסקי:>
שמות של רחובות אתם לא שמים? 

<אסנת הירש:>
בעתלית ובקיסריה שהם בתחום השיפוט שלנו יש שמות לרחובות. שאר הרחובות הם יישובים כפריים, ולרובם אין שמות לרחובות, אז מספרי הבתים מספיקים. 
<נאוה אושר:>
אחר כך יש רוכלים; הנושא הבא הוא החזקת מקלטים. אנחנו משמיטים את זה כי יש כבר הוראה. זה כדי שלא יהיה כפל. ההוראה הזאת היא בשמירת הסדר והניקיון. אסנת הסכימה. 


החזקת בריכות דגים – פה זה בשביל לשמור על שלום הציבור; חוק עזר לחוף הכרמל לפינוי אשפה ופסולת – פה זה בתיאום ההערה שאמרתי קודם לעניין מדיניות משרד הפנים, שיהיה גם כאן כתוב: "לעניין כלי ראשון בלבד למעט לתקנם או להחליפם"; וכן אני מבקש שייכתב גם: "וכן למעט ולגבות אגרה כמפורט בתוספת הראשונה" – כדי שלא יהיה מצב שייגבה קנס ממי שלא שילם אגרה. מבחינתנו ההוראה הזאת מנוגדת למדיניות שלנו. זה בסדר? 

<אפרת חקק:>
זה קצת מוזר לכתוב שזה לא חל על המועצה. 

<נאוה אושר:>
לא. אני אומרת: "למעט ולגבות אגרה". 

<אסנת הירש:>
היא אומרת שאי תשלום האגרה לא יהווה עילה להטלת קנס. 

<נאוה אושר:>
כן. אני לא רוצה שזה יהיה כתוב פשוט. 

<אפרת חקק:>
אבל המילים: "לגבות אגרה כמפורט" זה מונח שחל על המועצה, לא? 

<אסנת הירש:>
נכון. אבל אנחנו מטילים כרגע קנס על סעיף 2(א) בחוק העזר. מאחר שאנחנו לא יכולים לתקן כרגע את נוסח חוק העזר אנחנו רוצים להחריג את הסיפא כדי שיהיה ברור שזאת לא העבירה שאנחנו אוכפים. אנחנו אוכפים את הרישא. 

<נאוה אושר:>
אני חוששת שאם זה יישאר - -

<אפרת חקק:>
אולי נדבר עם חקיקת משנה כדי לראות מה הדרך הכי טובה להגיד את זה. אבל על העיקרון כולנו מסכימים. 

<נאוה אושר:>
בסדר גמור. 

סעיף 3(א) – גם פה בתיאום עם המדיניות שלנו – "לעניין כלי ראשון בלבד" – אני מבקשת "למעט במספר" כי זה בעצם 1, וכן "למעט לתקנם או להחליפם באחרים". 
4(ב) – גם פה – "לעניין כלי ראשון בלבד למעט לתקנו". 

חוק עזר לעניין ביוב – ההוראות פה מתייחסות לאפשרות להתקנת ביב פרטי, לאפשרות לנקות רק בהיתר של המועצה, לאפשרות של חיבור נכס לביב ציבורי וכל מה שקשור לנושא הזה. סיימנו את הצו. 

<אפרת חקק:>
עד היום לא היה לכם בכלל צו? 

<אסנת הירש:>
לא היה לנו. אכפנו רק את מה שמוסדר בחקיקה ראשית: כלבים משוטטים, נהיגה בחוף הים, השלכת פסולת. זה מאוד נחוץ לנו. 

<היו"ר ניסן סלומינסקי:>
בנושא הביוב – זה נכון שאסור לאדם להתחבר באופן פרטי? מה זה "בור שופכין"? עדיין יש לכם מקומות שיש בחצר בור שופכין? 
<אסנת הירש:>
יש עדיין מקומות שלא מחוברים לביב מוניציפלי. 

<נעמה פויכטונגר:>
גם בירושלים יש את זה. 

<היו"ר ניסן סלומינסקי:>
אולי בשכונות יש. 

<נעמה פויכטונגר:>
תכף אני אספר לך. במרחק של 200 מטר מפה. 

<היו"ר ניסן סלומינסקי:>
ברצינות? לא מאמין. אתם דיברתם על מי גשמים – איך להתחבר לביוב. יש לכם? 

<אסנת הירש:>
מי גשמים מוסדרים בחוק העזר לתיעול. עקרונית, על-פי חוק, אסור לערבב מי גשמים יחד עם ביוב, וזה מוסדר במקום אחר, ולא הכנסנו את זה לצו עבירות קנס. 

<נעמה פויכטונגר:>
הערה קטנה לפרוטוקול כדי שלא תהיה לנו בעיה בשלב של הפרסום. זה נאמר פה אגב אזכור של גביית אגרה בסעיף 2 לחוק העזר בעניין - - - מכיוון שהרושם שלי הוא שזה לא דבר שאפשר לכתוב פה כי זה לא משהו שקשור לצו עבירות הקנס, אני רק רוצה לבקש אם אפשר שהוועדה תאפשר לנו - - -
<היו"ר ניסן סלומינסקי:>
סעיף 2? "לא יימצא אדם בשפת הים ללא לבוש רגיל וללא בגד רחצה"? 

<אסנת הירש:>
לא, לא. בחוק עזר של אשפה. 

<אפרת חקק:>
בעמוד 10. 

<נעמה פויכטונגר:>
אני מבקשת שיהיה ברור, אם זה בסדר מבחינת הוועדה, שנוכל להשלים את הבדיקה מול הייעוץ המשפטי, האם צריך או לא צריך להגיד את זה באופן זה. 

<אפרת חקק:>
זה מה שאמרתי. נדבר עם חקיקת משנה, ונראה אם צריך לכתוב את זה. יכול להיות מאוד שלא צריכים לכתוב את זה. 

<היו"ר ניסן סלומינסקי:>
כל השינויים נעשו? הכול בסדר? 

<אפרת חקק:>
זה אחרי דין ודברים. 

<היו"ר ניסן סלומינסקי:>
אז אתם תסדרו את הכול. 

<אפרת חקק:>
כן. 

<היו"ר ניסן סלומינסקי:>
מי בעד לאשר את צו המועצות המקומיות (עבירות קנס) (תיקון מס'), התשע"ז-2017 – מועצה אזורית חוף הכרמל? מי נגד? מי נמנע? 

הצבעה

בעד הצו – פה-אחד
נגד – אין
נמנעים – אין 

צו המועצות המקומיות (עבירות קנס) (תיקון מס'), התשע"ז-2017 – מועצה אזורית חוף הכרמל, אושר. 

<היו"ר ניסן סלומינסקי:>
הצו אושר פה-אחד. 

הישיבה נעולה. 
<הישיבה ננעלה בשעה 15:05.>

